[PREMIUM] Najava Bundeslige – 29. kolo (petak) - Sportske novosti\nNaslovna Fudbal Najave i prognoze Fudbal Najava Bundeslige – 29. kolo (petak)\nRB LAJPCIG – HOFENHAJM\nRB LAJPCIG se trenutno nalazi na drugoj poziciji na tabeli sa pet bodova zaostatka u odnosu na prvoplasirani Bajern Minhen, te i dalje imaju “nadu” da mogu do šampionskog trona. Stoga, pobeda je imperativ na predstojećem susretu, kako bi izvršili dodatni pritisak na “Bavarce” (koji u ovom kolu imaju veoma neugodno gostovanje protiv Volfzburga) i eventualno smanjili bodovnu razliku uoči poslednjih pet prvenstvenih kola. Popularni “Crveni bikovi” su drugi najbolji domaćini u Bundesligi, jer su uspeli da ostvare 10 pobeda na 14 odigranih utakmica na svom terenu. Imaju i najbolju defanzivu u ligi (najmanji broj primljenih golova), dok su sa druge strane istovremeno i među najefikasnijim timovima. Sada su zaista veliki favoriti u duelu protiv ekipe koja im u poslednje vreme itekako “leži”, jer su zabeležili pet trijumfa na predhodnih šest međusebnih susreta (uz jedan nerešen ishod). Van stroja su – K.Laimer (vezista), D.Szoboszlai (vezista), T.Adams (vezista), dok je upitan nastup – Y.Poulsen (napadač).\nOčekivani sastav (3-4-2-1) – P.Gulacsi – W.Orban, D.Upamecano, L.Klostermann- B.Henrichs, M.Sabitzer, K.Kampl, Angelino – C.Nkunku, E.Forsberg – A.Sorloth\nHOFENHAJM se nalazi u “padu” forme, jer su osvojili samo jedan bod u poslednja četiri kola. Uspeli su da remiziraju u susretu protiv Bajer Leverkuzena (0:0), kada su uputili samo dva šuta ka protivničkom golu (nijedan u okvir), što je zaista katastrofalan podatak za njih. Nalaze se na 12. mestu na prvenstvenoj lestvici, ali sa samo pet boda više u odnosu na opasnu zonu, te i dalje nisu obezbedili opstanak, iako ne bi smeli sebi da dozvole “da strepe” za prvoligaški status do poslednjeg kola. Posebno slabe partije ove sezone prikazuju na strani, te prema broju osvojenih bodova van svog stadiona, trenutno su četvrti najslabiji gostujući tim u ligi, na kojima u proseku i primaju dva gola po meču. Za goste neće nastupiti – K.Stafylidis (defanzivac), K.Akpoguma (defanzivac), E.Bicakcic (defanzivac), B.Hubner (defanzivac), K.Vogt (defanzivac), M.Gacinovic (vezista), D.Geiger (vezista), S.Adamyan (napadač), dok je neizvestan nastup – S.Rudy (vezista).\nOčekivani sastav (3-4-2-1) – O.Baumann – S.Posch, H.Nordtveit, C.Richards – P.Kaderabek, S.Rudy?, D.Samassekou, M.John – J.Baumgartner, I.Bebou – A.Kramaric\nPredlog za tipovanje – 1&D2+ / @1.65 – 0:0\nPrethodni tekst[PREMIUM] Najava Premier lige – 32. kolo (petak)\nSledeći tekstOgnjenović i Rašić uvećale bogatu riznicu trofeja


Beta 19. marta 2021. 18:45\nGeneralni sekretar Stranke slobode i pravde (SSP) Ljuban Panić izjavio je danas da „non pejper o revidiranoj metodologiji pristupanja EU“, do koga je SSP došla „iz izvora bliskim misiji Srbije u Briselu“, potvrdjuje da Srbija pod vlašću Srpske napredne stranke (SNS) nikada neće uspešno završiti proces pridruživanja Evropskoj uniji.\nPanić je u pisanoj izjavi naveo da će se taj dokument, „nakon više izjava visokih zvaničnika iz Brisela, izveštaja Evropske komisije i predloga rezolucije Evropskog parlamenta, pred poslanicima (EP) naći do kraja meseca“.\n„Evropska komisija će o oceni napretka (Srbije) koristiti i nezavisne pokazatelje – izveštaje relevantnih organizacija poput Fridom Hausa, Reportera bez granica, Vdem instituta i mnogih drugih koji pokazuju da je SNS najveći uništitelj bazičnih evropskih vrednosti na tlu Evrope“, rekao je Panić.\n„SNS će sigurno pokusati da slaže gradjane Srbije i ovo prikaže kao napredak u pregovorima. S obzirom na nemogućnost zatvaranja poglavlja 23 i 24, ova medjuvladina konferencija biće posvećena još jednom pokušaju da se SNS-u objasni da je nemoguće Srbiju voditi u EU sa otetim institucijama, stranačkim pravosudjem i vladavinom korupcije“, kazao je Panić.\nOn je dodao da „proces pristupanja (EU) sa novom metodologijom fokus stavlja na vladavinu prava, funkcionisanje demokratskih institucija i javne administracije, kao i na kontinuirane ekonomske reforme“, dok je „bilans vlasti SNS država u kategoriji hibridnih režima, uzurpiranih institucija, Skupštine bez opozicije, javne administracije kao partijskog plena“.


Dobra knjiga - Geniji umetnosti - Gogen - Umetnost, monografije -\nGeniji umetnosti - Gogen\nKada se pažljivo pročitaju naslovi njegovih dela i pažljivije osmotri netaknut i jednostavan svet koji Gogen prikazuje, otkrivaju se večna čovekova pitanja, najistinitija osećanja i najiskrenija iskustva. .\nAutor: Gabrijele Krepaldi\nPrevodilac: Danijela Janjić\nUporedna istorijska analiza mesta virtuelne umetnosti u istoriji umetnosti opsene i realizma. Podrobna studija evolucije sveobuhvatnih slikovnih prostora i ispitivanje termina slike odmosno prizora u svetu virtuelnih okruženja. ...\nSrbija je u XIX i prvoj polovini XX veka imala tri velike umetnice: uz Katarinu Ivanović i Nadeždu Petrović, Milena Pavlović Barili (1909-1945) najčuvenija je srpska slikarka. U zvanični istorijsko-umetnički poredak srpske umetnosti ...\nU knjizi se kritičko-teorijski promišljaju relevantne estetičke pozicije, s posebnom obazrivošću pak upravo ona stanovišta koja simbolizuju epohu moderne, presdtavljajući njen maltene zaštitni znak. Analitičkoj pažnji se najpre ...\nNova knjiga renomiranog srpskog klasičnog gitariste, kompozitora i pedagoga Uroša Dojčinovića. Srpska gitaristička pedagogija nastajala je lagano iz didaktičkih začetaka koja su činila privatna podučavanja, povremeni kursevi i tečajevi, ...\nOva monografija predstavlja prvo internacionalno koprodukciono izdanje o slikarki Olji Ivanjicki, kao priznanje jednoj zaokruženoj slikarskoj i umetničkoj priči, koju su pripremila tri izdavača u edicijama na srpskom, engleskom i ...


Svečano otvorena manifestacija #BIGRaspevanaJelka\nSvečano otvorena manifestacija #BIGRaspevanaJelka\nPo prvi put u Srbiji juče je otvorena manifestacija "Singing Christmas Tree" uBIG Shopping Centru, po uzoru na svetske metropole.\nNa svečanom otvaranju nastupio je hor "El Sistema" iz Novog Sada i Obrenovca pevajući novogodišnje i božićne pesme, a podršku im je pružila pevačica Tijana Dapčević.\nMališani su nastupili na dekorisanoj konstrukciji u obliku jelke i tako simbolično predstavili Raspevanu Prazničnu Jelku.\n„Veliki aplauz za ovu divnu decu koja su ulepšala ovu jelku. Poslala sam mejl Deda Mrazu, jer tako komuncirimao u 21. veku, bila sam dobra u ovoj godini, a obećala sam da ću biti još bolja i obećala sam koncert u Beogradu. Svaka čast i veliki aplauz za Color Press Grupu i za časopis Hello i UNICEF što su uradili ovakav događaj“, rekla je Tijana, a zatim otpevala novogodišnju pesmicu zajedno sa horom „El Sistema“.\nPublici se obratila i Vesna Savić Đukić ispred UNICEF-a\n„Želela bih da pozdravim sve ispred UNICEF-a i da vas pozovem da uživate u ovim pesmama, divnoj jelki i manifestaciji. Sigurna sam da će svaki dan biti divan i da ćemo svi zajedno uz ove divne pesme ući u 2016. godinu“, rekla je Vesna.\nDeca svih uzrasta iz novosadskih škola jezika, glume i pevanja izvodiće program novogodišnjih i božićnih pesama i narednih dana, a podršku će im pružati i gost iznenađenja. Manifestacija Raspevana Praznična Jelka takođe je i humanitarnog karaktera. Svakog dana, dok traje program, prikuplja se odeća za beskućnike u Futogu.\nU saradnji sa SC BIG Raspevanu Prazničnu Jelku novosađanima predstavljaju magazinHello! i UNICEF.


Beta 15. juna 2021. 20:10\nRadio Slobodna Evropa je iz diplomatskih izvora saznala da je predsedavajući EU, Portugal, sačinio listu zemlja čiji podaci pokazuju mogućnost da se ove države uvrste u kategoriju „bezbednih zemalja“ što se tiče pandemije kovida-19.\nOsim tri zapadnobalkanske države, na listi se nalaze i SAD, Hongkong, Makao, Saudijska Arabija kao i Tajvan.\nAmbasadori država članica EU sutra će na sastanku raspravljati o svakoj od ovih zemalja, a odlučivaće se u skladu sa epidemiološkom situacijom u svakoj državi pojedinačno.\nInače, da bi se dobio status bezbedne države, u zemlji se mora zabeležiti maksimum 75 pozitivnih slučajeva zaraženih korona virusom na 100.000 stanovnika u poslednjih 14 dana.\nSavet EU je u maju formalno ukinuo restrikcije za neesencijalna putovanja za gradjane iz trećih zemalja koji su vakcinisani svim dozama vakcina protiv kovida-19, što uključuje i gradjane država Zapadnog Balkana.\nMedjutim, za državljane onih zemalja koje nisu na bezbednoj listi i dalje je potrebna saglasnost države domaćina, dok dozvola nije potrebna u slučaju da se dolazi iz države koja se smatra bezbednom.\nPitanje zdravstva je u nacionalnoj nadležnosti svake države članice, stoga i u slučaju da se neke države proglase bezbednim, svaka zemlja EU ima pravo da uvede mere u cilju borbe protiv korona virusa.


Tifoni neopravdano zanemareni - POLJOPRIVREDNIK specijalizovani list za selo\nPropusti u proizvodnji uljane repice teško se nadoknađuju\nTifoni neopravdano zanemareni\nDatum kreiranja sreda, 29 april 2020 21:27\n* Jedna od alternativa na tržištu, kada je u pitanju odabir sistema za navodnjavanje, jesu tifoni, koji više nisu prvi izbor mnogih poljoprivrednika\nProlećna setva je u završnoj fazi. Mnogi poljoprivrednici, posebno oni koji su se odlučili za setvu kukuruza i opredelili da upotrebe herbicide koji se koriste posle setve, a pre nicanja, već su, nažalost, osetili nedostatak padavina. Tako će sada mnogi morati da ponove tretiranje, što u startu povećava troškove proizvodnje ove žitarice. Prema izveštajima Republičkog hidrometeorološkog zavoda, ovog proleća su jedino zabeležene padavine u prosečnoj količini na jugoistoku Srbije, dok je u drugim regionima bilo znatno manje padavina nego što je uobičajeno. Tako je u većem delu Vojvodine ovog proleća izmerena četvrtina od količine višegodišnjeg proseka. Ovakva situacija, kada su u pitanju padavine, mnoge već sada navodi na razmišljanje o tome da li će im ove godine biti potreban sistem za navodnjavanje, jer je pristupačna voda u biljnoj proizvodnji resurs od nemerljivog značaja.\nOdluku nije uvek lako doneti, pogotovo ako se uzme u obzir da odabrani sistem za navodnjavanje mora da odgovori uspešno na niz zahteva, a najviše na onaj ekonomski. To praktično znači da navodnjavanje mora da doprinese rastu prinosa, toliko da što ranije opravda uložena sredstva u investiciju za njegovo nabavljanje.\nJedna od alternativa na tržištu, kada je u pitanju odabir sistema za navodnjavanje, jesu tifoni, koji više nisu prvi izbor mnogih poljoprivrednika. Ipak, ima prostora za veću upotrebu sistema za navodnjavanje, pa i tifona. To potvrđuje i činjenica da se u Vojvodini navodnjava između 7 i 8% obradive površine, a da je i u Srbiji sve više zainteresovanih za primenu sistema za navodnjavanje, posebno onih koji se bave povrtarskom i voćarsko-vinogradarskom proizvodnjom.\nO pogodnostima koje donose tifoni u odnosu na druge sisteme, i o razlozima što ovakvi sistemi nisu više zastupljeni na našim njivama, razgovarali smo sa dipl. inž. Majom Pavlović, koja ima višegodišnje iskustvo u izboru i radu sistema za navodnjavanje, a zaposlena je u preduzeću "Kite" d.o.o iz Novog Sada.\nTifoni se mogu primenjivati kako u ratarskoj proizvodnji, tako i povrtarskoj i voćarskoj, ali i u proizvodnji krmnih bilja. Mogu se koristiti sa topom ili u kombinaciji sa kišnim krilima. Tako se, bez problema, osim u proizvodnji soje, gde su već dosta zastupljeni, mogu upotrebiti i u proizvodnji kukuruza. Tada se koriste u kombinaciji sa kišnim krilima visine tri metra, tako da ona nesmetano mogu da opslužuju usev. Što se tiče pšenice, primena tifona je klasično sa topom, ali ograničavajući faktor, kako ocenjuje Maja Pavlović, jeste cena pšeničnog zrna koja najčešće ne može da opravda troškove korišćenja tifona.\n– Ako govorimo o povrtarskoj proizvodnji, u uzgoju šargarepe ili kupusa, kao i drugih korenasto-krtolastih biljnih vrsta i svih onih koji nemaju nežan i plitak koren, tifoni se mogu koristiti u kombinaciji sa topom, ili pak sa kišnim krilom, kao što je to slučaj u uzgoju industrijske paprike, kaže Pavlović i napominje da se prednost korišćenja tifona vidi i u proizvodnji lucerke, gde se, zahvaljujući navodnjavanju, mogu ostvariti i dva otkosa više, te se prinos može tako povećati i za 50%.\nTifoni su predviđeni za korišćenje na manjim površinama u odnosu na lineare, rendžere, ili centar pivot sisteme. Za razliku od ovih sistema, namenjenih za veće površine, tifoni se mogu prenositi sa parcele na parcelu, što je njihova prednost, ali u slučaju korišćenja u našoj zemlji – nedostatak. Naime, poslednjih godina, kako kaže Maja, nema dovoljno radne snage potrebne za prenos sistema na drugu parcelu, a ova operacija iziskuje i vreme. To se, po oceni nekih proizvođača, smatra gubljenjem vremena. Sada, povratkom ljudi iz inostranstva i očekivanjem više dostupne radne snage, ova slika se može promeniti. Takođe se može očekivati povratak tifona na mesta gde se sad koristi sistem kap-po-kap iz više razloga.\n– Tifoni se mogu koristiti niz godina, pa i više decenija bez problema, dok se sistemi kap-po-kap, koji se primenjuje u proizvodnji na otvorenom polju, koriste samo jednu sezonu. Po postavljanju sistema kap-po-kap može da se desi da te proizvodne godine i ne bude potrebno navodnjavanje, a na kraju sezone sistem se sklanja sa parcele. Tifon pak, i ako se ne koristi u jednoj sezoni ili delu sezone, koristiće se sledeće godine, objašnjava naša sagovornica.\nU evropskoj uniji je, na primer, evidentan povratak tifona u odnosu na sistem kap-po-kap, jer se odlaganje korišćenih creva posebno naplaćuje – zbog ekologije, što dodatno poskupljuje njihovu upotrebu.\nTakođe, kako kaže, treba imati na umu da, ako korisnik namerava da iz nekog razloga prestane s korišćenjem tifona i želi da ga proda, ova mašina ima određenu vrednost, što nije slučaj sa već korišćenim sistemom kap-po-kap.\nKada je reč o odabiru tifona, mora se obratiti pažnja na više faktora. To su, između ostalog, pristupačna količina vode, način napajanja sistema, veličina i oblik parcele. Tifoni se danas proizvode u raličitim veličinama, od najmanjih, čija su creva dužine 50–100 m, do velikih sistema sa dužinom creva i do 1.000 m, i kao takvi su dostupni i na domaćem tržištu.\n– U Vojvodini su, zbog veličine parcela, najviše zastupljeni tifoni s crevima dužine 400 m. Svaki tifon koristi odgovarajuću pumpu s pogonom preko priključnog vratila traktora, ili agregat koji predstavlja kombinaciju motora i pumpe. U 90% slučajeva u praksi se koriste agregati koji, kao i kardanske pumpe, s obzirom na to da koriste naftu kao gorivo, tifone čini mašinama čija upotreba iziskuje velike troškove, kaže Maja Pavlović, uz objašnjenje da agregati obično imaju motore snage 48 i 75 KS.\nKada se razmišlja o odabiru tifona, treba da se zna da je svaki tifon mašina za sebe i da se ovi sistemi za navodnjavanje ne proizvode serijski. U izboru mašine treba imati na umu i da svaki tifon ima minimalni i maksimalni kapacitet, to jest protok. Da bi sifon radio najbolje i najjače, kako objašnjava naša sagovornica, potrebno mu je 6 bar.\nDa je korišćenje tifona opravdano, potvrđuje i podatak da su ovi sistemi u svim konkursima koji obezbeđuju ostvarivanje povraćaja sredstava, bez obzira na to da li su u pitanju sredstva iz nacionalnih, pokrajinskih, ili pak IPARD programa mera. Subvencije koje korisnici ovih mera mogu ostvariti najčešće čine polovinu ili 60% ukupne investicije, što svakako nije zanemarljivo, a korišćenje tifona uz primenu drugih agrotehničkih mera i očuvanje zemljišta može doprineti ostvarivanju većih prinosa, a samim tim i veće ekonomske dobiti u biljnoj proizvodnji.


Uvesti testiranje na HIV na terenu kao ustaljenu aktivnost\nU Crnoj Gori je stopa testiranja na HIV jedna od najnižih u Evropi, zbog čega je neophodno uvesti testiranje u zajednici, posebno na terenu, kao ustaljenu aktivnost.\nTo bi, kako je ocijenila rukovodilac Savjetovalištva za HIV u Centru za prevenciju i kontrolu bolesti pri Insitutu za javno zdravlje (IJZ), Aleksandra Marjanović, doprinijelo povećanju broja testiranih osoba.\nMarjanović je navela da su mnogobrojni razlozi za to što je stopa testiranja na HIV u Crnoj Gori jedna od najnižih u Evropi.\n"Njih treba tražiti u samim klijentima, odnosno ličnim barijerama, u zdravstvenim ustanovama, odnosno institucionalnim barijerama i u legislativi, odnosno barijerama u okviru društvenog i pravnog konteksta", kazala Marjanović agenciji MINA.\nOna je rekla da se savjetovanje sa testiranjem obavlja samo u savjetovalištima za HIV koji se nalaze u domovima zdravlja - u Baru, Beranama, Kotoru, Herceg Novom, Nikšiću, Pljevljima, Bijelom Polju i u Podgorici u Instiutu za javno zdravlje.\nOna je pojasnila da savjetovanje mogu da obave "vršnjačkom" tehnikom i osobe koje rade u NVO, ali testiranje testovima koji koriste krv kao uzorak iz koga se utvrđuje infekcija mogu raditi samo zdravstveni radnici.\n"To je glavni razlog zbog koga testiranje u zajednici nije moguće sprovoditi samo od predstavnika NVO", navela je Marjanović.\nOna je navela da je vrlo važno da osobe koje su češće izložene rizičnim ponašanjima mogu da se testiraju i saznaju svoj status u ranijoj fazi infekcije kako bi, u slučaju pozitivnog rezultata testa, počele sa liječenjem na vrijeme.\n"Istovremeno sa početkom liječenja, koristeći antiretrovirusnu terapiju, osobe koje žive sa HIV-om imaju manju mogućnost prenošenja infekcije na druge osobe", navela je Marjanović.\nOna je rekla da se testiranje na terenu i u zajednici sprovodi uz saradnju zdravstvenih ustanova i NVO, za sada još uvijek prema potrebi i određenim datumima kao što su na primjer neki datumi iz kalendara zdravlja (Svjetski dan zdravlja, Dan zaljubljenih i Dan obilježavanja sjećanja na osobe koje su umrle usljed bolesti izazavanih HIV-om).\n"Ono sto čini ove aktivnosti ograničavajućim da se ne mogu sprovoditi izvan zdravstvenih ustanova je to što su u našoj zemlji odobreni i koriste se u zdravstvenim ustanovama testovi koji kao uzorak koriste krv (brzi testovi iz kapi krvi i Eliza testovi iz venske krvi)", pojasnila je Marjanović.\nOna je kazala da je u NVO i na terenu moguće mobilno testiranje tim testovima ako ga izvode zdravstveni radnici i, po završenom uzimanju uzoraka, njihovo nošenje na analizu u laboratoriju zdravstvene ustanove.\nPrema njenim riječima, ako bi bili odobreni za upotrebu testovi koji koriste kao uzorak za testiranje oralnu tečnost koja je bezbjednija za rad u vanmedicinskim uslovima i ako bi u NVO bili edukovani terenski radnici za izvođenje brzih oralnih testova, postojala bi mogućnost za aktivnijim terenskim testiranjem posebno ranjivih populacija.\nMarjanović je saopštila da tih testova nema u slobodnoj prodaji, i njihova je cijena znatno skuplja od testova koji se rade iz krvi.\n"Veoma je važno da se shvati da, u slučaju da se obezbijede ti testovi, osobe koje ih rade, radi skriniga, moraju da budu dobro edukovane, i to ne samo po pitanju tehničkog izvođenja i skladištenja testova, već i po pitanju ograničenja validnosti testa i njihove interpretacije", poručila je Marjanović.\nTa vrsta testiranja je, kako je istakla, poželjna za teško pristupačne vulnerabilne populacije, i preporučuje se vršnjacko testiranje sa posebnim akcentom na savjetovanje.\nMarjanović je ocijenila da je takav pristup neophodan kako bi se što više osoba testiralo, imalo uvid u svoj HIV status i počelo na vrijeme sa liječenjem.\n"Ovim bi se pristupom omogućio bolji kvalitet života s jedne strane, a sa druge strane, uticalo bi se na smanjenje epidemije i širenje HIV-a, jer istraživanja pokazuju da osobe sa poznatim HIV statusom mijenjaju svoje ponašanje i čine seksualno ponašanje bezbjednim po sebe i okolinu koja je direktno izložena", pojasnila je Marjanović.\nOna je poručila da je neophodno zagovaranje za uvođenje testiranja u zajednici, posebno na terenu.\nMarjanović je ukazala da je vrlo važno voditi računa o validnosti testova kojima se vrši testiranje, edukaciji onih koji vrše testiranje (zdravstveni radnici, vršnjački aktivisti ili radnici iz NVO), povremenim kontrolama skladištenja testova (ako se ne čuvaju u zdravstvenim ustanovama za sta već postoje protokoli), uz obavezne protokole rada testiranja na terenu.\nNa taj način bi se, smatra Marjanović, povećao broj testiranih, jer bi usluga bila dostupna i na terenu, kao i broj onih koji bi promijenili ponašanje i/ili počeli da vode računa o efikasnijoj i boljoj zaštiti, a i na vrijeme otkrili HIV infekciju.\n"To bi sve moglo da utiče na smanjivanje broja novoinficiranih i novootkrivenih u kasnom stadijumu infekcije", navela je Marjanovic.\nOna je saopštila da je i u drugim zemljama u regionu slična situacija kao u Crnoj Gori.\nMarjanović je kazala da je u glavnim gradovima u Evropi i svijetu u posljednje vrijeme praksa osnivanje mjesta za testiranje, takozvanih "Check point" mjesta koja, kako je pojasnila, osnivaju lokalne zajednice i služe da građani mogu doći da se testiraju.\nTekst je dio projekta Unapređenje kvaliteta usluga koje pružaju NVO grupama pogođenim HIV-om u Crnoj Gori, a koji sprovodi Juventas uz podršku Kanadskog fonda, Kanadske ambasade u Beogradu.


Grad otplaćuje dugove na rate - juGmedia\nNIŠ – Dugovanja za struju od 260 miliona dinara grad će platiće na 26 mesečnih rata na osnovu sporazuma koji su danas potpisali gradonačelnik dr Zoran Perišić i direktor niške Elektrodistribucije Andrija Vukašinović.\n„Sporazumom o reprogramiranju obaveza predviđeno je da grad uz mesečnu ratu od 10 miliona dinara, redovno plaća tekuće obaveze. Ovakav način isplate duga za nas je prihvatljiv jer u budžetu grada nema dovoljno para da sve obaveze budu izmirene od jednom“, rekao je Perišić.\nOn je podsetio da prethodna gradska vlast nekoliko godina nije plaćala račune za struju, vodu, grejanje, telefone, kao i ostale troškove, tako da su dugovanja prema javnim preduzećima i ostalim poveriocima narasla na dve milijarde dinara.\n„Pokušaćemo da sa javnim preduzećima takođe potpišemo sporazume o reprogramu dugova. Kada su u pitanju „Medijana“, „Gorica“ i „Vodovod“, radi se o velikim iznosima, ali grad duguje i ostalim gradskim preduzećima“, istakao je Perišić.\nPrema njegovim rečima, obaveze prema građevinskim firmama za radove na različitim komunalnim objektima u Nišu, biće izmirene uz pomoć države.\n„Nadamo se da na osnovu Uredbe Vlade o pomoći građevinskom sektoru dobijemo 350 miliona dinara. Tim parama isplatili bi firme koje su gradile vodovodne i kanalizacione mrežu, ali obavljale i druge poslove koji ne spadaju u redovno održavanje komunalne infrastrukture. Bilo bi isplaćeno 30 do 40 građevinskih firmi“, naglasio je Perišić.\nKako je istakao Perišić rukovodstvo grada će zatražiti od republike i pomoć za isplatu dugova prema javnim prevoznicima, a grad će podići kratkoročni kredit od 340 miliona dinara za održavanje tekuće likvidnosti.\nRazvoj društvenih centara pod okriljem UNICEF


Bijeljina - Proširenje mreže ambulanti porodične medicine\nHome Proširenje mreže ambulanti porodične medicine\tNapisala Srna\tponedeljak, 20 februar 2012 20:57\tveličina teksta\nDom zdravlja Bijeljina planira da u ovoj godini proširi mrežu ambulanti porodične medicine kako bi zdravstvena zaštita bila dostupnija i sveobuhvatnija za sve korisnike, potvrđeno je Srni u ovoj zdravstvenoj ustanovi.\nU saradnji sa Jedinicom za koordinaciju projekata pri Ministarstvu zdravlja i socijalne zaštite Republike Srpske i opštinom Bijeljina planirana je izgradnja sedam ambulanti na području bijeljinske opštine.\nIz sopstvenih sredstava Dom zdravlja će, prema planu, izgraditi ambulantu porodične medicine u Mjesnoj zajednici Donje Crnjelovo.\nU ovoj zdravstvenoj ustanovi od 2004. godine kontinuirano se provodi program edukacije doktora medicine i medicinskih tehničara za rad u ambulantama porodične medicine, a do sada je u taj proces bilo uključeno 45 ljekara i 93 medicinska tehničara.\nU Domu zdravlja Bijeljina organizovano je i funkcioniše 55 timova porodične medicine u kojima je registrovano oko 105 000 stanovnika sa područja Pelagićeva, Donjeg Žabara i Bijeljine - opština koje pokriva ova zdravstvena ustanova.\nU Bijeljini radi 31 tim, u Janji pet, a u seoskim mjesnim zajednicama 19 timova porodične medicine.\nPročitano 773 puta\tTvitni\nOskar za kvalitet prvi put ustanovi izvan Srbije\nKapitacija - najbolji sistem zdravstvene zaštite\nRomi najčešće odlaze u Njemačku, Švedsku i Norvešku »


Stroga pravila na domaćim letovima u ovoj zemlji: Regulator zabranio hranu, vodu, novine - Biznis Telegraf.rs\n22/01/21 | 13:58\nMera je ukinuta krajem avgusta, pa je ponovo stupila na snagu 31. decembra, a evo zašto je uvedena...\nU pokušaju da zaustavi plimu virusa korona, Tajland je zabranio hranu, piće i bilo kakav štampani materijal (novine, magazini), osim sigurnosnih kartica na domaćim letovima.\nAvio-kompanije će morati da poštuju propise ili će se suočiti sa mogućom kaznom od strane svog regulatora, Tajlandske uprave za civilno vazduhoplovstvo.\nOvo je drugi put da se preduzima takav potez. Tajland je ranije zabranio uslugu hrane i pića tokom leta 26. aprila 2020, ali je ta zabrana ukinuta 31. avgusta.\nMera je ponovo stupila na snagu 31. decembra, a zašto je uvedena? Vreme čišćenja nakon svakog zaustavljanja domaćeg leta izuzetno je kratko i osoblje nema vremena da sredi avion detaljno i očisti ga od svih predmeta.\nProcena je, dakle, da bi posedovanje "nebitnih materijala za čitanje" u avionu predstavljalo dodatni rizik od širenja zaraze, međutim, putnicima je dozvoljeno da sa sobom ponesu svoje novine i časopise.\nZabrana se odnosi na sve što se deli u avionu, kao što su jelovnik, katalog, časopis neke avio-kompanije. Konzumiranje hrane i pića takođe je zabranjeno na domaćim letovima, čak i ako ih putnici nose sa sobom, jer nijednog momenta ne smeju da skinu masku.\nKabinsko osoblje će moći da izdaje samo vodu, ako je putnici zatraže, recimo - ako putnik treba da popije lek. Domaći avio-prevoz na Tajlandu iznosi oko 40% uobičajenog kapaciteta.\nTajland otvorio svoje granice: Evo koje zahteve morate ispuniti ako želite da letujete usred zime


Bruto i neto devizne rezerve Narodne banke Srbije na kraju decembra 2019. godine bile su na najvišem nivou krajem godine od 2000. godine, otkad se na ovaj način prate podaci.\nBruto devizne rezerve Narodne banke Srbije na kraju decembra 2019. godine, prema preliminarnim podacima, iznosile su 13.378,5 miliona evra. Deviznim rezervama na ovom nivou obezbeđuje se pokrivenost novčane mase M1 od 174% i šest meseci uvoza robe i usluga, što je dvostruko više od standarda kojim se utvrđuje adekvatan nivo pokrivenosti uvoza robe i usluga deviznim rezervama.\nBruto devizne rezerve su u 2019. godini povećane za 2,1 milijardu evra, što se u celosti može pripisati aktivnostima Narodne banke Srbije – neto kupovini deviza (evra) na domaćem deviznom tržištu (efekat 2,7 milijardi evra). To je najzdraviji način povećanja rezervi, jer ne podrazumeva bilo kakvo zaduživanje, niti druge obaveze. Rast rezervi ostvaren je u ambijentu snažnog razduživanja države u deviznom znaku po osnovu kredita i hartija od vrednosti (neto 0,8 milijardi evra).\nNeto devizne rezerve (devizne rezerve umanjene za devizna sredstva banaka po osnovu obavezne rezerve i drugim osnovima) na kraju decembra iznosile su 11.441 milion evra i bile su veće za 2,6 milijardi evra nego na kraju 2018. godine, dok su u decembru povećane za 43 miliona evra.\nNa kraju decembra 2019, bruto devizne rezerve bile su niže za 86,2 miliona evra nego na kraju prethodnog meseca. Neto prilivi u devizne rezerve po osnovu aktivnosti Narodne banke Srbije na međubankarskom deviznom tržištu (310,0 miliona evra) gotovo su u celosti pokrili neto odlive po osnovu deviznih obaveza države (337,4 miliona evra).\nNeto prilivi po osnovu donacija (48,7 miliona evra), efikasnog upravljanja deviznim rezervama i drugim osnovima (ukupno neto 82,7 miliona evra) u najvećoj meri kompenzovali su neto odlive po osnovu devizne obavezne rezerve usled uobičajenih aktivnosti banaka krajem godine (149,4 miliona evra). Negativan neto efekat na devizne rezerve u decembru imali su i tržišni faktori (40,8 miliona evra).\nObim realizovane trgovine devizama na međubankarskom deviznom tržištu u decembru iznosio je 739,7 miliona evra i bio je za 173,2 miliona evra veći nego u prethodnom mesecu. U 2019. godini u međubankarskoj trgovini realizovano je ukupno 6.303,7 miliona evra.\nU decembru vrednost dinara prema evru gotovo je nepromenjena. U 2019. godini zabeležena je nominalna aprecijacija dinara prema evru od 0,5%. U decembru, Narodna banka Srbije je na međubankarskom deviznom tržištu kupila 370 miliona evra i prodala 15 miliona evra. U 2019. godini, Narodna banka Srbije je neto kupila 2.695 miliona evra (kupovina 3.100 miliona evra i prodaja 405 miliona evra).


Prema njegovim rečima, Rafinerija nafte u Brodu, ruske banke, aktivnosti koje su zaustavljene na projektu "Ruski tok" i one u vezi sa istraživanjima novih nalazišta nafte, govore da je Rusija veoma dobrodošla što se tiče poslovnih angažmana i da joj RS daje potpunu podršku.\n"Još je važnija činjenica da u političkom smislu Rusija sve vreme od Dejtona ima ispravan stav kada je reč o međunarodnom pravu i nije podlegala međunarodnoj euforiji ukidanja prava Republici Srpskoj, što posebno cenimo", naglasio je Dodik.\nOn je rekao da je drugi aspekt saradnje mogućnost da se RS direktno obrati ruskom ambasadoru u Savetu bezbednosti Ujedinjenih nacija uvek kada je preko visokog predstavnika bila suočena sa "ogromnom gomilom laži i optužbi za sve i svašta".\n"Imali smo priliku da preko njih upoznamo Savet bezbednosti o našim stavovima i to traje već godinama. Srpska se redovno obraća i obaveštava ruskog ambasadora o tome", kaže Dodik.\nDodik povodom posete Orbana: "Veliki državnik, spreman da pomogne Srpskoj" (VIDEO)


ZF Serbia zapošljava 150 inženjera u istraživačko-razvojnom centru u Novom Sadu – VESTI Mašinskog fakulteta\nTehnološka kompanija ZF Group koja u Srbiji ima proizvodni pogon i inženjerski centar u Pančevu u kojima zapošljava preko 1100 radnika različitih profila od čega više od stotinu inženjera raspisala je konkurs za posao za 150 inženjera.\nAko ste diplomac ili inženjer sa iskustvom i znanjem iz oblasti mašinstva, elektro tehnike, razvoja softvera ili drugih sličnih oblasti pruža vam se mogućnost da radite u jednom od najsavremenijih istraživačko razvojnih centara kompanije ZF Group i to na inovativnim rešenjima za električna i hibridna vozila, odnosno razvoju nove generacije energetske elektronike za primenu u pogonskim sistemima.\nZF Group, koji je sinonim za održiva inovativna rešenja e-mobilnosti, ovim centrom omogućiće talentovanim diplomiranim inženjerima i inženjerima sa iskustvom da dalje unapređuju svoja znanja u odličnim uslovima, mogućnost da se bave poslovima za koje su se školovali i koje vole u kompaniji koja nudi atraktivno radno okruženje, investira u obuku zaposlenih i nudi potencijal za napredovanje i razvoj karijere i, što je još važnije, da sve to ostvare u Srbiji.\nZF Serbia poziva sve zainteresovane inženjere da se prijave za otvorene pozicije, ističući da će fokus ove kompanije i u narednim godinama biti na razvoju nove generacije održivih rešenja koja će se naći u upotrebi na putevima širom sveta. Talentovani inženjeri spremni za sve izazove budućnosti sada imaju priliku da rade na razvoju novih generacija svetski priznatih proizvoda iz sfere elektro-mobilnosti, smeštenih u najpoznatije svetske auto brendove.\nViše informacija o pozicijama koje ZF Serbia traži možete naći na:\nIAESTE konkurs za stručnu praksu i usavršavanje studenata u inostranstvu »


VUK PORESKI ADVOKATI - NOVOSTI - Mart 2018\nNova uredba o podsticajima za produkciju audiovizuelnih dela za 2018. godinu\nAutor: Advokat Goran M. Ćiraković, advokatska kancelarija „VUK Poreski Advokati“\nDatum: 30. Mart 2018.\nVlada Republike Srbije je sredinom februara 2018. godine, na predlog Ministarstva privrede, usvojila novu Uredbu o podsticajima investitoru da u Republici Srbiji proizvodi audiovizuelno delo (u daljem tekstu:„Nova Uredba“), kojom je procenat povraćaja investitorima povećan sa 20% na 25% od kvalifikovanih (prihvatljivih) troškova koje investitori ostvare u Srbiji, što praktično znači da se iz budžetskih sredstava finansira 25% prihvatljivih troškova projekta.\nUslov koji treba da ispuni investitor da bi imao osnov da traži isplatu podsticajnih sredstava, je da u realizaciju projekta uloži najmanje:\n- 300.000 evra za igrani film, TV film i TV seriju, s tim da iznos sredstava namenjen za realizaciju TV serije ne može da bude manji od 100.000 evra po epizodi;\n- 150.000 evra za animirani film, audio i/ili vizuelnu postprodukciju audiovizuelnog dela;\n- 100.000 evra za namenski film;\n- 50.000 evra za dokumentarni film i dokumentarni TV program.\nNova Uredba, kao i prethodno važeća uredba, propisuje minimalnu dužinu trajanja audiovizuelnog dela kao dodatni uslov za dodelu podsticaja. Stoga je moguće ostvariti pravo na podsticajna sredstva za proizvodnju igranog, animiranog, dokumentarnog i TV filma koji traju najmanje 70 minuta, dok TV serije moraju da sadrže najmanje tri (3) epizode koje ukupno traju najmanje 120 minuta, a dokumentarni TV program mora da bude u trajanju od najmanje 40 minuta. Takođe, audiovizuelno delo ne sme da ima sadržaj koji je u suprotnosti sa moralom, javnim poretkom i javnim interesom Republike Srbije, koji ne narušava ugled Republike Srbije i ne promoviše kršenje ljudskih prava i govor mržnje.\nNapred navedeni uslovi važe i za strane i za domaće investitore, s tim da Nova Uredba precizira da pravo na dodelu podsticajnih sredstava nemaju organi i organizacije Republike Srbije, odnosno organi i službe lokalne vlasti, javna preduzeća, fondovi i direkcije, kao i ustanove osnovane od strane Srbije, odnosno lokalne vlasti, imajući u vidu da su u pitanju korisnici budžetskih sredstava.\nU Novoj Uredbi nije bilo izmena u vezi kvalifikovanih (prihvatljivih) troškova, kao i troškova koji se ne priznaju kao kvalifikovani. Detaljno objašnjenje prihvatljivih i neprihvatljivih troškova regulisano je posebnim pravilnikom koji je u primeni još iz perioda u kojem je važila prethodna uredba.\nVlada Republike Srbije za svaku kalendarsku godinu određuje budžet za program podsticaja za proizvodnju audiovizuelnog dela. Za 2018. godinu, budžet za podsticaje je povećan sa 400 na 800 miliona dinara (cca. 6.7 miliona evra ili cca. 8.3 miliona dolara). Svrha uvećanja budžetskih sredstava je povećanje konkurentnosti Srbije kao lokacije za snimanje i produkciju audiovizuelnih dela.\nŠto se tiče samog postupka, Nova Uredba, kao i prethodno važeća uredba, propisuje prvo podnošenje zahteva za dodelu podsticajnih sredstava, a zatim zahteva za isplatu podsticajnih sredstava, uz jednu novinu. Sada se zahtevi za isplatu podsticajnih sredstava podnose do 30. septembra 2018. godine, što je pre bio slučaj sa zahtevima za dodelu podsticajnih sredstava. Zahtevi pristigli nakon navedenog datuma se smatraju zahtevima za sledeću budžetsku godinu. Svrha ove izmene je realizacija isplate iz podsticajnih sredstava namenjenih za tekuću budžetsku godinu, kao i da postupak podnošenja zahteva, dodele i isplate podsticajnih sredstava bude efikasniji nego u prošlosti. O dodeli podsticaja odlučuje komisija koju formira Vlada Republike Srbije, dok administrativno-tehničke poslove za potrebe komisije (obrada zahteva sa pratećom dokumentacijom i sl.) obavlja Filmski centar Srbije.\nZa nepune tri (3) godine primene podsticaja za proizvodnju audiovizuelnih dela, Srbija se nametnula kao jedna od privlačnijih destinacija u regionu za snimanje i produkciju. Osim navedenih podsticaja, tome svakako doprinose i odlični uslovi koji se nude investitorima u Srbiji (visok kvalitet profesionalnih usluga, razumni troškovi poslovanja, efikasna primena propisa u ovoj oblasti, itd.).\nNovosti / 2018 / Mart\nPrva energetska licenca u Srbiji za upravljanje zatvorenim distributivnim sistemom\nKamatne stope „van dohvata ruke“ za 2018. godinu\nPoslovno okruženje za obavljanje video produkcije u Srbiji\nPoreska utaja i izmene Krivičnog zakonika Republike Srbije\nDobro došli na internet prezentaciju VUK PORESKI ADVOKATI


Gol Đuričića protiv nepobedivog Kaljarija, Baloteli vadi Brešu iz ponora [VIDEO] - Sportska centrala\nGol Đuričića protiv nepobedivog Kaljarija, Baloteli vadi Brešu iz ponora [VIDEO]\n8 dec 2019. 20:42\nBilo je uzbudljivo na terenima italijanske Serije A.\nKaljari je nastavio niz bez poraza koji se protegao na 13 utakmica. Danas su gubili sa 2:0 u Ređo Emiliji, ali su uspeli da stignu do remija. Prvi gol za Sasuolo postigao je Berardi, a veliki deo posla završio je naš Filip Đuričić.\nSrpski internacionalac je, posle asistencije, uspeo da se upiše u strelce, bilo je to u 36. minutu, kada je zakucao loptu pod prečku.\nDrugo poluvreme pripalo je gostima sa Sardnije, prvo je Žoao Padro smanjio na 2:1, a onda Ragacu izjednačio u poslednjem minutu. Pre toga, priliku da overi pobedu svog tima imao je Berardi u 66. minutu, ali nije realizovao jedanaesterac.\nMario Baloteli doneo je sva tri boda Breši na gostovanju SPAL-u. Bivši reprezentativac se odlično snašao posle pravog bilijara u kaznenom prostoru i pogodio mrežu domaćina, za koga je igrao naš Tomović. Breša je ovim trijumfom prepustila SPAL-u poslednje mesto na tabeli.\nNi Srbi iz Fiorentine nisu imali mnogo uspeha. “Viola“ je poražena na gostovanju u Torinu, a “bikovi“ su stigli do druge vezane pobede. Zaza je, na centaršut Ansaldija, doveo domaće u vođstvo u 22. minutu. Kristijan Ansaldi je 50 minuta kasnije rešio sve dileme, a jedino što su gosti uspeli bio je počasni gol Kaseresa u sudijakoj nadoknadi. U startnoj postavi Fiorentine bili su i Nikola Milenković i Dušan Vlahović.\nU prvoj utakmici dana Leće i Đenova su podelili bodove igrajući 2:2. Posle prvog poluvremena bilo je 2:0 za goste, strelci su bili iskusni Pandev i Krišito, ali je Leće za desetak minuta, preko Falka i Tabanelija poravnao u nastavku. Gosti su meč završili sa devetoricom.\nParma je bila bolja od Sampdorije u Đenovi, a gol odluke postigao je Juraj Kucka, koji je odlično reagovao posle kornera u 21. minutu. U nastavku je domaćin imao nekoliko odličnih prilika, najbolju u 77. minutu kada Kvaljarela nije iskoristio penal. Golman Parme Sepe je odbranio njegov udarac, na odbijenu loptu natrčao je Jankto, dodao je do Kvaljarele koji je zatresao mrežu, ali je gol poništen jer je Čeh ranije utrčao u šesnaesterac.\nTorino – Fiorentina 2:1(1:0)\nZaza 22′, Ansaldi 72′ – Kaseres 90+1′\nSasuolo – Kaljari 2:2(2:0)\nBerardi 7′, Đuričić 36′ – Žoao Pedro 51′, Ragacu 90′\nSPAL – Breša 0:1(0:0)\nLeće – Đenova 2:2(0:2)\nFalko 60′, Tabaneli 70′ – Pandev 31′, Krišito 45+5′(p)


Saopštenje Grobara za Grobare - Šta se sme raditi, a šta ne? - Sportske.net\nSaopštenje Grobara za Grobare - Šta se sme raditi, a šta ne?\nPreko portparola kluba iz Humske, Grobari su se oglasili i zamolili sve navijače Partizana da se ponašaju u skladu sa pravilima.\nPartizan - Uz ''Božju pravdu'' do duple krune?Tribine u Humskoj biće premale - Ogromno interesovanje ''Grobara''!Saopštenje Partizana: "Prepuštamo Terzića sportskoj pravdi i zaboravu"Ovako je TV Partizan najavio "najdražu" titulu u istoriji!Partizanu povećana kazna, ali Humska je otključana!\nRevija saopštenja pred sam kraj Superlige Srbije se nastavlja, a na redu su navijači Partizana, popularni Grobari.\nOčekuje se da Partizan u nedelju obezbedi titulu šampiona pred prepunim tribinama stadiona u Humskoj, a imajući u vidu da izazov u Kupu tek sledi nakon završetka prvenstva, Grobari su sastavili saopštenje u kome mole navijače da ne ulaze na teren nakon završetka i ne oštećuju imovinu kluba.\n"Naša tribina je vojska našeg Partizana, nismo ni opozicija ni pozicija, nas zanima samo slava i pobeda našeg kluba. Mnogi će sutra pokušati iz raznih svojih interesa da promene tok i navijanje utakmice.\nKada pobedimo i svi zajedno osvojimo titulu, nećemo uletati u teren i uništavati travu, golove i kvariti slavlje igrača.Sledeće subote igramo finale Kupa na našem stadionu i ako uništimo stadion neće moći kod nas da se igra finale", piše u tom saopštenju.\nVidećemo i da li će biti organizovanog vikanja protiv premijera, kao što smo mogli da čujemo u prethodnim utakmicama, Grobari su zamolili ostatak navijača da to ne radi.\nBesplatan ulaz je obezbeđen za ovaj meč, više detalja o svemu pročitajte OVDE.


Program reformi BiH izlazi na svjetlost dana – mojKontakt portal – Radio Televizija Kontakt\nProgram reformi BiH izlazi na svjetlost dana\nNarodna skupština RS bi na posebnoj sjednici u ponedjeljak mogla raspravljati o Programu reformi BiH na osnovu prijedloga koji je juče poslao Milorad Dodik, srpski član Predsjedništva BiH.\nTakođe, juče je iz Narodne skupštine RS saopšteno da je za sutra sazvan kolegij na kojem bi trebalo da bude utvrđen prijedlog dnevnog reda i termin održavanja devete posebne sjednice.\nPodsjećamo, Predsjedništvo BiH je 19. novembra na vanrednoj sjednici usvojilo Program reformi BiH, a nakon ove sjednice rečeno je da će ovaj dokument otići u Brisel u sjedište NATO-a dan nakon što se formira novi sastav Savjeta ministara.\nDok u vladajućoj koaliciji u RS ističu da Dodik ovim činom ispunjava obećanje da će javnost RS biti upoznata sa svim pojedinostima dokumenta te da on neće biti upućen dok se o njemu ne izjasne institucije RS, u opoziciji ističu da je ovo Dodikova kapitulacija pred Bakirom Izetbegovićem, liderom SDA, i NATO-om.\nIgor Žunić, šef Kluba poslanika SNSD-a, rekao je da javnost u RS može biti sigurna da nema slanja dokumenta ako se o njemu potvrdno ne izjasni njen parlament.\n“Kada će doći dokument na raspravu, to se još ne zna, ali u svakom slučaju nema šanse da ode bilo gdje dok NS RS o njemu ne usvoji određene zaključke. Ne krije se ništa od javnosti, javnost će definitivno biti upoznata s tim dokumentom”, rekao je on. Optužbe koje opozicija iznosi na račun SNSD-a Žunić naziva predstavom za javnost.\nMiladin Stanić, šef Kluba SDS-a, tvrdi da je dokument Dodikova kapitulacija pred NATO-om te da je Dodik ucijenjen da odvede RS u NATO.\n“Što se tiče stava našeg kluba, o tome ćemo se izjasniti kad vidimo šta tamo piše. Ali očigledno su ga ucijenili i on sada odrađuje ono što im je obećao da će uraditi”, tvrdi on.\nKostadin Vasić, šef Kluba Ujedinjene Srpske, ističe da će njegov klub podržati saradnju s NATO-om, ali ne i članstvo u toj alijansi.\n“Potpuno je normalno da se sarađuje uz jasno objašnjenje da saradnja ne prejudicira članstvo. Ovi što kritikuju su isfrustrirani ljudi zato što ostaju bez svojih fotelja u Sarajevu. To je normalan dokument koji je srpski član Predsjedništva potpisao u interesu RS. Nema tu ništa nepoznato i Klub poslanika i naš lider (Nenad) Stevandić su u toku sa svim”, rekao je on.\nMaksim Skoko, šef socijalista u NS RS, kaže da je imao uvid u osnovne stvari u dokumentu te da se uvjerio da javnost ne treba da strepi.\n“Ono što tamo piše je slično onom što ima Srbija. To je jedna vrsta saradnje i ne vidim nijedan razlog da se taj dokument ne podrži”, rekao je Skoko.\nMilan Švraka, poslanik PDP-a, rekao je da će, kada ta sjednica bude održana, poslanici imati priliku da vide šta stvarno tamo piše i da li je sve onako kako je Dodik govorio u javnosti.\n“Ne vidim razlog zašto taj dokument već nije objavljen, osim ako se nešto krije. Naš stav je jasan, da nema članstva u organizaciji koja nas je bombardovala tokom prošlog rata”, rekao je on.\nInače, “Nezavisnim” je nedavno rečeno da ne postoji skriveni plan da se BiH “uvuče” u NATO, ali da postoji nada da će građani BiH tokom vremena uvidjeti benefite saradnje s tom vojnom organizacijom.\n“Ovo je postepeni proces, dugi put, a kako vrijeme bude odmicalo, vjerujemo da će građani BiH imati priliku da vide da tu nema nikakvih misterija i da se radi o potpuno normalnom procesu koji je otvoren i transparentan s obje strane, a koji će zemlji omogućiti da provede reforme koje njeni građani ionako žele”, rekao nam je sagovornik.\nŠto se tiče prvog godišnjeg Programa reformi, ističe se da se on uglavnom bavi logistikom, uspostavljanjem sistema, nabavkom radnog materijala, obezbjeđivanjem prostora i formalnim stvarima te da će tek u naknadnim godišnjim programima biti više govora o suštinama reformi.\nAmerički kongres opozvao Trampa, odluku o smjeni donosi Senat


Bolje stanje budžeta omogućava povišice plata i penzija\nBeta\t 17. oktobra 2016. 18:00\nMinistar finansija Srbije Dušan Vujović izjavio je danas da Vlada Srbije neće preuzeti obaveze budžeta koje su nerealne, ali da bolje stanje u državnoj kasi omogućava obećane povišice plata u javnom sektoru i penzija.\n“Imamo sada najnovije projekcije, čak i bolje rezultate u budžetu od onog što smo ranije predvidjali, bolje projekcije vezano za deficit u sledećoj godini, bolju situaciju za obećano prilagodjavanje penzija i plata”, rekao je Vujović novinarima na Ekonomskom samitu Srbije u Beogradu.\nDodao je da će Vlada Srbije ostati u okvirima onoga što je realno i da neće prihvatiti obaveze koje nisu održive.\n“Želimo da iskoristimo realne rezultate i da stanovništvu ponudimo ono što je na ovaj način uštedjeno i uradjeno”, kazao je Vujović.\nNa pitanje da li će Medjunarodni monetarni fond (MMF), čija misija 20. oktobra počinje šestu reviziju tekućeg aranžaman sa Srbijom, biti oštriji sada, Vujović je rekao da nije stekao taj utisak.\nOn je podsetio da je Vlada Srbije sa MMF-om imala razgovore u septembru, koji su nastavljeni početkom oktobra u Vašingtonu, i da očekuje da će oni uspešno biti završeni do kraja oktobra, do kada je misije MMF-a u Beogradu.\nSa MMF-om će Vlada Srbije razmatrati fiskalne rezultati i budžet za 2017. godinu, zatim napredak reforme finansijskog sektora i ključne strukturalne reforme.\nOčekuje se dogovor o povećanju plata u javnom sektoru i penzija koje su umanjene od novembra 2014. godine, kao deo reformi u skladu sa aranžamanom sa MMF-om.


Sa prethodnih sastanaka u Briselu (Foto Tanjug)\nRazlog za ovu neizvesnost, prema izvorima ovog radija, je “nespremnost zvanične Prištine” da razgovara o formiranju Zajednice srpskih opština (ZSO) na Kosovu, kako su se strane ranije dogovorile.\nLideri su na poslednjem sastanku koji je održan 7. septembra, otvorili dve teme: finansijska potraživanja strana i imovine, kao i položaj nevećinskih zajednica na Kosovu.\nU okviru druge teme, predsednik Srbije je pokrenuo pitanje ZSO. O ovome je trebalo da se raspravlja na nivou eksperata, da bi se lideri ponovo vratili temi ZSO na narednom sastanku koji je bio zakazan za 28. septembar.\nMeđutim na ekspertskom sastanku koji je održan 17. septembra u Briselu, kosovska delegacija je “kategorično odbila” da raspravlja o ZSO.\nEvropska strana prihvatila je da eksperti raspravljaju prvo o finansijama i imovini, kao što se i desilo 17. septembra, a da se o ZSO razgovara “u narednim danima”, odnosno pre planiranog sastanka u ponedeljak.\nMeđutim, vrlo je moguće da ove nedelje ne bude sastanka na nivou stručnjaka, stoga je i malo verovatno da će se održati sastanak lidera, 28. septembra.\nNakon ekspertskog susreta koji je održan prošle nedelje, srpska strana je uslovila nastavak dijaloga spremnošću zvanične Prištine da počne s implementacijom ovog dogovora koji je postignut 2013. godine, a njegovi detalji su potvrđeni 2015. godine.\nNa kraju sastanka lidera početkom septembra, specijalni izaslanik Evropske unije za dijalog Miroslav Lajčak je najavio novu rundu na najvišem nivou za 28. septembar, podseća RSE.\n30.10.2020 “Mitropolit Amfilohije najveći sledbenik Kosovskog zaveta” (438)\n30.10.2020 Ministarstvo zdravlja Kosova sutra o novim merama protiv kovida-19 (347)\n31.10.2020 Gračanica: Još sedam osoba pozitivno na koronavirus (175)\n31.10.2020 Slikarstvo spojilo decu srpske, albanske i romske nacionalnosti (156)


Radio România Internaţional/ Vesti/ Vesti -. 21.12.2019\nVesti -. 21.12.2019\nU Bukureštu i Klužu (severo-zapad zemlje) u subotu su održane vojne i verske ceremonije, kao i građanske manifestacije posvećene rumunskoj antikomunističkoj revoluciji iz decembra 1989. godine. Započeta u Temišvaru (zapad zemlje), 16. decembra, Revolucija je 21. decembra zahvatila i druge velike gradove i dostigla je vrhunac sledećeg dana, kada je diktator Nikolae Čaušesku helikopterom pobegao sa zgrade sedišta Centralnog Komiteta Komunističke Partije, koji je bio pod opsadom na stotine hiljada demonstranata. Uhvaćen i osuđen po kratkom postupku, Čaušesku je bio pogubljen 25. decembra 1989. godine u kasarni u Trgovištu (jug zemlje). Rumunija je bila jedina zemlja centralne i istočne Evrope u kojoj je došlo do krvoprolića prilikom svrgavanja komunističkog režima. Evropski Parlament je u četvrtak usvojio Rezoluciju o obeležavanju 30 godina od rumunske revolucije, u znak sećanja na heroje koji su se žrtvovali za slobodu i demokratiju. U Rezoluciji se spominje da su ubijene 1. 142 osobe, da je preko 3 000 ljudi teško povređeno, a nekoliko stotina ljudi nelegalno privedeno i mučeno. Evropski Parlament odaje počast žrtvama i njihovim porodicama, ističući da je njihova tadašnja žrtva omogućila tranziciju Rumunije ka demokratiji, vladavini zakona, tržišnoj ekonomiji, kao i njenom naknadnom integrisanju u Severoatlanski savez 2004. godine i Evropsku Uniju 2007. godine. Istovremeno, Evropski Parlament poziva rumunsku državu da pojača svoje napore u otkrivanju istine o događajima koji su se desili pre tri decenije. Od institucija Evropske Unije i zemalja članica se traži da učine sve kako bi se osigurali da se zločini koje su počinili komunistički režimi nikada ne zaborave i ne ponove.\nPredsednik Rumunije, Klaus Johanis, položio je u subotu zakletvu za drugi mandat na mestu šefa države pred oba doma u Parlamentu. Šef države je u svom govoru rekao da su ciljevi njegovog mandata modernizacija adminsitracije, vraćanje poverenja građana u državne institucije, eliminisanje birokratije i pojednostavljenje zakonodavstva, koji se mora osloboditi „svakog štetnog oblika populizma“. Predsednik je takođe rekao da će nastaviti da podržava borbu protiv korupcije, i da će ojačati međunarodni profil Rumunije. U odlučujućem krugu predsedničkih izbora, 24. novembra, Klaus Johanis, kog podržava Nacionalna Liberalna Stranka (PNL) koja je na vlasti, osvojio je preko 66% glasova, dvostruko više u odnosu na svoju kontrakandidatkinju, bivšu socijaldemokratsku premijerku Vioriku Dančila. U četvrtak, u bilansu stanja svog prvog mandata, predsednik je rekao da je prvi mandat bio obeležen velikim izazovima, od kojih je najozbiljniji bila opasnost da, pod vladom Socijaldemokratske stranke (PSD) Rumunija skrene sa svog zapadnog puta. Kada je reč o spoljnoj politici, predsednik je pomenuo da su se njegove akcije fokusirale na povećanje uloge Rumunije u Evropskoj Uniji i NATO-u, kao i na širenje i jačanje strateškog partnerstva sa Sjedinjenim Američkim Državama.\nMinistar Pravde, Katalin Predoju, imao je sastanak sa predstavnicima sudskih službenika, u kontekstu njihovih protesta organizovanih poslednjih dana. Prema saopštenju Ministarstva finansija u subotu, na dnevnom redu razgovora bila je namera vlade da izmeni Hitnu Uredbu br. 114/2018, u vezi sa nekim fiskalnim i budžetskim merama, ali i onima o ukidanju službenih penzija sudskih službenika. Istovremeno se razgovaralo i tome da se, u njihovom slučaju, prekovremeni rad ne plaća, a aktivnost se obavlja u neadekvatnim uslovima, zbog čega je, statistički, očekivani životni vek sudskog službenika 58 godina. Ministar je rekao da je odluka o predstavljenim problemima podeljena između Vlade, Ministarstva pravde i Skupštine, a da konačna odluka još nije doneta. Na kraju je dogovoreno da početkom sledeće nedelje bude organizovan novi sastanak između predstavnika Minisarstva Pravosuđa i sudskih službenika – kaže se u saopštenju za javnost.\nNa čelu Rumunske žandarmerije imenovani su komandat Ilfova (jug zemlje, blizu Bukurešta), Bogdan Enesku, i šef rumunskih žandara u Avganistanu, Ionuc Danijel Kampanu – objavio je ministar unutrašnjih poslova, liberal Marčel Vela. On je takođe naveo da je na zahtev američkih partnera, rumunskom oficiru Gabrijelu Oanci predloženo da preuzme mesto zamenika direktora Odeljenja koje obezbeđuje pripremu afganistanskih trupa u oblasti unutrašnjih snaga bezbednosti. Ministar je rekao da su bivši šefovi žandarmerije besprekorno sarađivali sa rukovodstvom ministarstva, uključujući i desekretizaciju dokumenata vezanih za nasilnu represiju antivladinih demonstracija, održanih 10. avgusta 2018. godine. Karmen Dan, bivša socijaldemokratska ministarka unutrašnjih poslova, bila je saslušana u svojstvu svedoka u petak u Direkciji za istragu organizovanog kriminala i terorizma (DIICOT) u vezi sa intervencijom žandara na protestu koje su sazvale sve organizacije iz dijaspore.\nBukureštanska berza je 2019. godine bila treća na svetu po najvećem učinku, nakon Grčke i Rusije, u kontekstu da su se pre godinu dana akcije rumunskih kompanija urušavale usled perspektive „poreza pohlepe“ koji je najavila vlada Socijaldemokratske stranke (PSD) – izveštava Bloomberg. Optimizam zbog nove vlade, koja je prijateljski nastrojena prema tržištu kapitala, povećao je privlačnost akcija, a glavni indeks BET (koji odražava evoluciju 13 najtrgovanijih kompanija na Tržištu Regularizovanom od strane Bukureštanske Berze) beleži rast od 34% u ovoj godini. Prema Bloomberg-u, u osnovi povećanja nalazi se i promocija rumunske berze sa statusa graničnog tržišta na status tržišta u nastajanju od strane rejting agencije FTSE Russell, svetskog lidera u klasifikaciji berzanskih indeksa.


Istraživanje tržišta – Faktor uspešnog strategijskog marketinga finansijskih organizacija Digitalni repozitorijum Instituta ekonomskih nauka u Beogradu\nIstraživanje tržišta – Faktor uspešnog strategijskog marketinga finansijskih organizacija\n4. marketing-vol-44-no-4.pdf - Published Version\nIstraživanje tržišta obezbedjuje informacione inpute za unapredjenje poslovanja, smanjujući rizik od pogrešno donetih strategijskih odluka iz oblasti marketinga, te predstavlja značajnu aktivnost na kojoj kompanije baziraju svoje marketing strategije i poslovno ponašnje. Istraživanje poslovnog okruženja, a pre svega stavova klijenata, je posebno zna- čajno u sektoru finansijskih usluga. Zbog specifičnih karakteristika finansijskih usluga koje se ogledaju, pre svega, u neopipljivosti (nematerijalnosti), varijabilnosti (heterogenosti) i prolaznosti usluge, ali i kroz trajanje i kontingent potrošnje kao i povereničku odgovornost koju finansijske organizacije imaju, istraživanje tržišta u ovom segmentu ima posebnu dimenziju. Cilj ovog rada je analiza koncepta i procesa istraživanja tržišta u segmentu finansijskih usluga i osvetljavanje uloge i značaja istraživanja tržišta kao bazične aktivnosti koja treba da obezbedi inpute za donošenje strategijskih marketinških odluka vezanih za: segmentaciju tržišta, ciljanje (targetiranje) tržišnog segmenta i pozicioniranje na targetiranom tržišnom segmentu. U radu su, pored ostalog, prezentovani rezultati istraživanja tržišta, odnosno stavovi korisnika finansijskih usluga osiguranja od autoodgovornosti u Srbiji, pri čemu se pošlo od hipoteze da su osnovni faktori pri izboru kompanije za osiguranje od autoodgovornost: reputacija osiguravajućeg društva, poverenje da će osiguravač isplatiti štetu kada se ona dogodi i cena usluge.\nistraživanje tržišta, segmentacija, pozicioniranje, strategijski marketing, stavovi klijenata, osiguranje


Izbori u Severnoj Makedoniji: Bitka za premijera usred pandemije - Ozonpress :: internet portal\n„Verujem da će izbori kao proces biti dobro organizovani, uz poštovanje mera, a direktna pretnja po zdravlje je okupljanje ljudi“, kaže Vasilevski koja je ljuta što se izbori nisu dogodili i ranije, jer je Severna Makedonija duže vreme imala tehničku vladu.\n„Vreme je da premijer bude Albanac, nepartijska ličnost – time će se osnažiti kohezija svih duboko podeljenih stranaka u Severnoj Makedoniji“, kaže Osmani za BBC na srpskom.\n„I druge etničke zajednice na to gledaju kao na rušenje etničkog monopola u ovoj državi“, tvrdi Osmani.\nLider SDSM Zoran Zaev predvodio je kampanju čija je parola bila „Možemo“\n„Princip da sarađuju najjače albanska i makedonska partija narušen je 2016. godine kad je DUI ušla u koaliciju sa nama iako smo imali manje poslanika nego VMRO-DPMNE“, kaže Zekiri za BBC na srpskom i dodaje da očekuje pobedu svoje stranke koja će imati bar tri poslanika više od VMRO-DPMNE.\n„Potreban je politički program, projekti, a građani će odlučiti kome će dati podršku“, poručivao je Mickoski u kampanji.\nGovoreći o potencijalnim partnerima njegove stranke u budućoj vladi, lider VMRO-DPMNE kaže da su to svi koji imaju bliske programe, a ne oni koji postavljaju ultimatume i „daju izjave kao da su iz prošlog veka“.\nKada su stranke u maju pokušale da se dogovore oko datuma za izbore u junu, opoziciona VMRO-DPMNE upozorila je vladajući SDSM da „zdravlje mora biti prioritet“, pa su izbori konačno zakazani za 15. jul.\n„Bili smo veoma otvoreni za sve što se dešavalo sa pandemijom, uradili smo više od 18 hiljada testova i sve to pokazuje da smo bili jedna od najtransparentnijih zemalja u regionu, što je potvrdila i Svetska zdravstvena organizacija“, kaže Muhamed Zekiri iz SDSM koji očekuje da će izlaznost biti nešto niža, ali se u njegovoj stranci nadaju da će biti veća od 50 odsto.\n„Promenila je i kampanju – nismo imali mogućnost da se direktno susrećemo sa građanima i razgovaramo sa njima, a uticaće i na izlaznost na izborima“, navodi Bujar Osmani.


Predškolska ustanova "Vukica Mitrović" Leskovac : Južne vesti\nPredškolska ustanova "Vukica Mitrović" Leskovac\nUpis dece u leskovačke vrtiće elektronski, roditelji se žale na sistem\n15:35, 8. 5. 2020.\nZbog epidemije virusa korona, Leskovčani će ove godine svoju decu za vrtić morati da prijave elektronskim putem, a pojedini roditelji žale se da ne mogu pristupiti sistemu i da su instrukcije nejasne. U Predškolskoj ustanovi “Vukica Mitrović” kažu da su im se javljali roditelji, ali da elektronski sistem funkcioniše.\nNakon 6 meseci kašnjenja, završena rekonstrukcija vrtića “Bambi” u Leskovcu\n12:29, 3. 2. 2020.\nIako je stotinak mališana trebalo da prve dane nove školske godine dočeka u lepšim i bezbednijim prostorijama, radovi na rekonstrukciji vrtića “Bambi” u Leskovcu završeni su tek sada - pola godine kasnije. Zamenjena je stolarija, postavljen nov krov, izolacija i fasada, a stručna komisija će odlučivati da li će izvođač radova biti novčano kažnjen zbog kašnjenja.\nZa subvencionisanje privatnih vrtića u Leskovcu 5 miliona dinara\n11:50, 5. 1. 2019.\nPremda Leskovac nema nijedan privatni vrtić za subvencionisanje boravka najmlađih u ovakvoj ustanovi ipak je predviđeno 5 miliona dinara u budžetu za 2019. godinu. Na ovaj korak nadležni su se odlučili jer žele da podstaknu privatnike da otvaraju vrtiće kako bi se smanjile liste čekanja u leskovačkoj predškolskoj ustanovi.\n66. rođendan Predškolske ustanove “Vukica Mitrović”\n10:47, 9. 12. 2011.\nPredstavom “Jedan dan u vrtiću” dece i vaspitača vrtića “1001 radnost” završava se obeležavanje 66. godišnjice Predškolske ustanove “Vukica Mitrović” u Leskovcu.\nLeskovac: novi vrtić u naselju Kumalak\n09:49, 25. 8. 2011.\nU leskovačkom naselju Kumalak uskoro će početi gradnja montažnog vrtića kapaciteta od stotinu mesta, saznajemo u Predškolskoj ustanovi "Vukica Mitrović".\nLeskovac: 3,5 miliona za obrazovanje Roma\n09:50, 15. 7. 2011.\nU Leskovcu potpisan sporazum za realizaciju projekta integracije romske dece u obrazovni sistem. Vrednost projekta oko 3,5 miliona dinara.\nDugovanja Predškolskoj ustanovi\n15:10, 30. 3. 2011.\nPredškolskoj ustanovi „Vukica Mitrović“ u Leskovcu domaćinstva, odnosno roditelji, trenutno duguju 7,5 miliona dinara.\n65 godina Predškolske ustanove u Leskovcu\n18:48, 12. 12. 2010.\nPredškolska ustanova "Vukica Mitrović" obeležila 65 godina rada u leskovačkom Narodnom pozorištu.\nSkuplji vrtići u Leskovcu\n13:16, 1. 9. 2010.\nSkuplji smeštaj u leskovačkim vrtićima, a plaćaće se po skalama koje je predložila Predškolska ustanova "Vikica Mitrović".


Brisel odbacio hrvatske argumente o blokadi Srbije | Belle Amie\nJedna osoba povređena u požaru\n[VIDEO] Protest radnica Gorice\nBrisel odbacio hrvatske argumente o blokadi Srbije\n12:10, 14. 04. 2016 Urednik EU, Srbija 0\nEvropska komisija odbacila hrvatske zahteve u sporu sa Srbijom kojim je praktično blokirala Srbiju u pregovaračkom procesu i otvaranju poglavlja 23, javili su hrvatski mediji pozivajući se na interni dokument te komisije.\nReč je pre svega o pitanju srpskog zakona o univerzalnoj jurisdikciji za ratne zločine za koji EK kaže da ne treba da bude uslov za otvaranje pregovora u poglavlju 23 Pravosuđe i temeljna prava, te da takav stav zastupa od početka, javila je Hina.\nZagrebački Jutarnji list piše danas da je prigovor Hrvatske na zakon po kojem Srbija sudi za ratne zločine počinjene u Hrvatskoj Evropska komisija odbacila i pre nego što je Hrvatska blokirala Srbiju.\nJedan od ključnih zahteva Hrvatske, za koji traži i da se ugradi kao merilo Srbiji u pristupnim pregovorima s EU u poglavlju 23, onom o pravosuđu i temeljnim pravima, jeste modifikacija zakona o nadležnostima “organa vlasti Srbije u procesuiranju ratnih zločina”.\nPodseća se je ovih dana to pitanje veću pažnju javnosti jer je Hrvatska, time što nije dala saglasnost na usvajanje izvešća Komisije o merilima za otvaranje tog poglavlja, zapravo blokirala napredak tog istog poglavlja, što se u javnosti predstavlja kao hrvatska blokada puta Srbije prema EU.\nPitanje je dodatno izazvalo tenzije jer se Srbija nalazi u predizbornoj kampanji.\nPobeda Kolinde Grabar Kitarović...\n[VIDEO] Prioritet jačanje ekonomskih vez...\n[VIDEO] Stambeno zbrinjavanje za izbegli...\nFile: Istorijski dan za Srbiju, čestitam...


Višković: Srpska 2008. godine preuzela obavezu da topli obrok i regres budu u ličnom primanju - Argumenti\nNaslovna Srpska Višković: Srpska 2008. godine preuzela obavezu da topli obrok i regres budu...\nPotpredsjednik SNSD-a Radovan Višković izjavio je da je Republika Srpska još 2008. godine preuzela obavezu da topli obrok i regres budu u ličnom primanju.\nVišković je, nakon sastanka vladajuće koalicije u Banjaluci, rekao novinarima da to nije slučaj samo u Republici Srpskoj, već i u BiH, Srbiji i zemljama u okruženju.\nVišković, koji je premijer Republike Srpske, podsjetio je da je Vlada Srpske za povećanje plata u javnom sektoru u iznosu od 10 odsto izdvojila 58 miliona KM.\n– Topli obrok i regres do kraja godine koštao bi Republiku Srpsku počev od maja ove godine preko 110 miliona KM – istakao je Višković.\nOn je rekao da će mjere Vlade Republike Srpske koje se rade po pitanju povećanja plata preći plate u Srbiji i BiH u istoj branši.\nOvo je veliki iskorak vladajuće koalicije i Vlade Republike Srpske – istakao je Višković i dodao da je na strani radnika i pojedinaca, ali da kao odgovoran čovjek mora voditi računa o budžetu i da ono što prihvati može i da isplati.\nVišković je pozvao medije da provjere ko je još osim Republike Srpske povećao penzije za 14 odsto, te plate za pet mjeseci ove godine.


Ne zaboravlja korene: Pogledajte kako je reprezentativac Srbije iznenadio nekadašnjeg trenera (foto)\nNiš je na putu da dobije prvog fudbalera na Svetskom prvenstvu još od Dragana Stojkovića Piksija, a Aleksandar Jovanović ne zaboravlja odakle je sve počelo. Nekadašnji fudbaler Rada i Donjeg Srema, koji je svoju karijeru počeo na niškom Čairu… »\nU senci murinja: Skauti premijerligaša u Beču – došli po Mitra, Rafa Benitez besan\nOdlične kvalifikacije iza sebe ima Aleksandar Mitrović koji je najbolji strelac Srbije sa šest pogodaka. Kako stvari stoje, Mitrović će uz Prijovića sasvim sigurno biti najveći kandidat za špica u Rusiji. Ali tako nije i u Engleskoj. Kako… »\nNe menjaju recept: Kokoškov odlazi, ali Slovenija postavila drugog Srbina za selektora\nAktuelni evropski prvan dalje će morati bez čoveka koji je među najzaslužnijima za veliki uspeh. Kako je i najavio, Igor Kokoškov napušta kormilo reprezentacije Slovenije. Srbin želi da se maksimalno posveti radu u NBA gde je prvi asistent u Juti… »


Evropska unija : strana 3 : Južne vesti\n09:03, 2. 10. 2019.\nAkcija zapošljavanja Roma u Nišu uz praksu, edukaciju i prekvalifikaciju\n10:00, 21. 9. 2019.\nČetrdesetak mladih Roma iz Niša, kako kaže većnica za socijalna pitanja Tijana Đorđević Ilić, imaće priliku da rade, edukuju se i steknu praksu u određenim oblastima privrede. Vrednost projekat je 74.000 evra, a većinski je finansiran od strane Evropske unije.\n13:59, 6. 6. 2019.\nDržavni sekretar u Ministarstvu spoljnih poslova, rodom sa juga Ivica Tončev, komentarišući za Radio Slobodna Evropa potencijalno okretanje Srbije ka Rusiji, rekao je da Evropska unija za Srbiju nema alternativu i da su sa Rusijom bratski odnosi.\nPijaca u Aleksincu dobila novi izgled, sledi izrada pravilnika\n16:25, 5. 6. 2019.\nBolje uslove na Zelenoj pijaci dobili su kupci, a rad je posebno olakšan onima koji ovde rade, pošto je aleksinačka pijaca od danas natkrivena, toaleti su sanirani, a prodavci robu izlažu na novim tezgama. Od 37 opština i gradova koliko ih je u razvojnom programu EU PRO, kako sami kažu, Aleksinac je prvi završio sa projektom.\n“Evropska komisija uočila šta ne valja i tu nema ljutnje”\n08:46, 3. 6. 2019.\nPoslednji izveštaj Evropske komisije o napretku Srbije ka EU nije najpozitivnije primljen kod srpskih vlasti, a Vladimir Međak, potpredsednik Evropskog pokreta u Srbiji, u emisiji "Kvaka 23" kaže da je Komisija uradila ono što je njen posao - uočila je šta ne valja i tu ne bi trebalo da bude ljutnje.\nAntonijević: Dijalog ključna reč, neophodna jasna podela vlasti\n16:18, 1. 6. 2019.\nKada dobijete lošu ocene u školi, ne možete da kažete da je profesor protiv vas - tako je, kaže Milan Antonijević iz Fonda za otvoreno društvo, i sa poslednjim izveštajem o napretku Srbije ka EU koji održava sve ono na šta su organizacije civilnog društva ukazivale kao problem i predlagale promene kako bi se krenulo napred.\nFragmenti 15 evropskih zemalja na izložbi fotografija u Nišu\n15:01, 30. 5. 2019.\nFotografije Stefana Navrata koje su nastale od februara do maja 2017. na putovanju kroz 15 evropskih zemalja biće izložene 31. maja od 17 sati u EU info kutku u Nišu. Nakon otvaranja, na istom mestu počinje debata o Evropi juče, danas i sutra.\n“Umesto šupljih priča, Srbiji potrebna ozbiljna debata o EU”\n12:30, 27. 5. 2019.\nNetransparentnost, centralizacija i loš izborni sistem samo su neke od “kočnica” koje, prema mišljenju Mladena Jovanovića iz Nacionalne koalicije za decentralizaciju, usporavaju Srbiju na putu ka Evropskoj uniji. Uz odgovornost i same Unije, ključni faktor napretka trebalo bi da bude otvaranje debate o samom procesu evrointegracija i evropskoj zajednici.\nNovo igralište i rekonstruisan vrtić u Lebanu do sredine 2020.\n12:46, 26. 5. 2019.\nNovi krov, stolariju i nameštaj, kao i bezbednije igralište, imaće mališani koji vreme provode u vrtiću “Dečja radost” u Lebanu. Novac za rekonstrukciju dobili su u okviru IPA programa koji finansira Evropska unija, a projekat će raditi sa bugarskom Opštinom Ćustendil.\nSrbija kao rusofilski "pijani gost" u Danu pobede i Evrope\n16:41, 9. 5. 2019.\n9. maj je dan kada je kapitulirala nacistička Nemačka 1945, a 5 godina kasnije počelo je stvaranje Evropske unije. Stručnjaci kažu da se Srbija stidi svog najvećeg doprinosa svetskoj istoriji - partizanskoj pobedi nad fašistima, a da je danas od EU udaljenija nego pre godinu dana.


Vesti online / Vesti / Srbija / Brnabić: Na mitingu poslata poruka zajedništva\n- Poslata je poruka zajedništva, ne samo u Srbiji, da je došlo vreme da stavimo tačku na sve podele, pre svega tačku na one koji nas dele, već na zajedništvo Srba i u regionu. Kao što je predsednik Republike rekao u svom govoru da nismo ni protiv koga, da ne predstavljamo opasnost za region, ali da bi ostali trebalo da iskažu poštovanje i da kažu da bez ikakvog straha svi Srbi u zemljama smeju da kažu da su Srbi - rekla je Brnabićeva na televiziji Pink.\nOna je istakla da joj je izuzetno drago što su se na jučerašnjem skupu pojavili ljudi iz Republike Srpske, Crne Gore, Severne Makedonije i čitavog regiona, a dodaje da je stigla i podrška Srba iz Mostara.\n- Čini mi se da je bio jedan važan i veliki dan za Srbiju, sve naše građane i Srbe u regionu, kao i za sve one koji su bili dovoljno otvoreni i neostrašćeni da čuju šta smo tamo pričali - rekla je Brnabićeva.\nPrema njenim rečima, na mitingu je poslata poruka koju Vučić pokazuje delima još od 2014. godine.\n- To je da pazimo na našu prošlost i tradiciju, da konačno imamo snage i hrabrosti da kažemo kada je izvršena agresija na Srbiju, a da to kažemo na način tako da jačamo partnerstvo sa zapadnim silama koje su izvršile agresiju. Upravo zbog te iskrenosti, kako građani Srbije to cene, cene i svetski lideri. Srbija u tom smislu jeste pouzdan partner - rekla je srpska premijerka.\nTek kada je Vučić postao predsednik Vlade, Srbija je krenula da na jedan ozbiljan način obeležava zločine u hrvatskoj akciji "Oluja" 1995. i zločine u ustaškom logoru Jasenovac u Drugom svetskom ratu zajedno sa Srbima u Republici Srpskoj i Hrvatskoj.\n- Prvi put imamo značajne datume za Republiku Srbije, i one pozitivne i one tužne datume koje obeležavamo država - rekla je Ana Brnabić.\nOna je rekla i da kada se država pravi, pravi se od svih elemenata i važno je da se razmišlja i o ekonomiji, državnoj upravi, efikasnosti državnog aparata, da se radi na reformama u oblasti vladavine prava, obrazovanja, digitalizacije, itd.\n- Važno je i kakav signal vi kao država i državni vrh šaljete svim vašim građanima, pa na kraju krajeva i svima u regionu. Od 2014. godine Aleksandar Vučić vuče sve te stvari na jedno mesto, da imamo ozbiljnu državu, koju svi naši partneri uvek i u svakom trenutku pre svega poštuju. Ja imam ogromno poštovanje za taj rad. Mislim da to iziskuje ogromno vreme, ogromnu energiju i da svaki dan date sve od sebe i da pazite na svaki segment našeg društva, od građana do institucija, ekonomije, društva, politike, vladavine prava, svega - rekla je premijerka.\nVulin: Ponosan sam, Srbija je snažna i jedinstvena\nSubota 20.04.2019. 18:17\nZbog angažovanja velikog broja vozila bio je ugrožen redovan saobraćaj, pitajte nekoga iz Laste koliko je vozila poslato i kako su ljudi iz Mladenovca išli ka Beogradu i nazad. Nije to ni toliko čudno kad se vidi ko vodi firmu, kumovi vozači.


Cena za oglasavanje smestaja na portalu - Internet marketing za turizam i hotelijerstvo u Srbiji - reklamiranje smestaja na turistickim portalima - oglasavanje turistickih ponuda\nOglasite se na našoj mreži putnika\ni popunite kapacitete u sezoni i van nje!\nOglasite svoju ponudu i uspostavite kontakt sa onima koji traže mesto za odmor i smeštaj!\nBez obzira da li ste turistička agencija, hotel, vlasnik privatnog smestaja ili menadžer restorana, da biste popunili kapacitete neophodno je da se promovišete, a internet je trenutno najjeftiniji način oglašavanja sa najboljim učinkom!\nIskoristićemo naše društvene mreže za promociju Vaše specijalne ponude\nPosebnu pažnju ćemo posvetiti uređenju Vaše ponude, uredićemo tekst, fotografije i ubaciti video snimak kako bi na najbolji način prezentovali objekat i dali motiv putniku da odmor provede baš tu!\nPrioritetno ćemo prikazati ponudu na početnoj strani, u okviru kategorije i mesta!!!\nSa preko 500.000 mesečnih poseta u periodu jun-jul 2014, naša mreža je najbolje i najpovoljnije mesto da promovišete svoju ponudu!\nKrenuli smo sa radom početkom 2011. godine i za samo godinu dana rada došli do 8000 dnevnih posetilaca u sezoni, PageRank 4 ocene i bounce rate-a od 25%, što govori o kvalitetu sadržaja kada razmišljate o perspektivi za oglašavanje.\nZa sva pitanja slobodno pozovite, ili pošaljite poruku putem forme ispod\n+381 (63) 84 637 84\nPlaćanje reklame kompenzacijom je moguće za hotele i smeštaje na važnijim turističkim destinacijama. Ukoliko ste zainteresovani za ovu opciju, pošaljite nam poruku putem forme ispod\nPišite nam za sva pitanja


RTS :: Opozicija u bojkotu otkazuje skupove zbog koronavirusa\nIzbori 2020 Opozicija u bojkotu otkazuje skupove zbog koronavirusa\nsreda, 11. mar 2020, 09:40 -> 16:44\nOpozicija u bojkotu otkazuje skupove zbog koronavirusa\nSavez za Srbiju i Pokret slobodnih građana, koji bojkotuju izbore 26. aprila, odlučili su da od danas do daljeg otkažu sve skupove planirane u kampanji bojkota zbog opasnosti od širenja koronavirusa, dok Dveri traže da se ceo izborni proces odloži.\nSzS je predložio Vladi Srbije mere za koje smatra da će zaštititi stanovnike od potencijalne zaraze virusom Kovid-19, među kojima je i zabrana javnih okupljanja na otvorenom i u zatvorenom prostoru.\nTraže i da se propišu obaveze potpune kućne izolacije ljudi koji dolaze iz zaraženih područja, privremeno zatvore sve predškolske i školske ustanove i fakultete na minimum tri nedelje, kao i da se obezbedi kontrolisano snabdevanje maskama, pre svega zdravstvenih radnika, zaposlenih na graničnim prelazima, kao i svih ostalih primarno ugroženih kategorija stanovništva.\nSzS navodi i da bi svim preduzećima trebalo preporučiti da omoguće zaposlenima da rade od kuće u narednom periodu.\nPozivaju Vladu da izradi ekonomski plan za pomoć kompanijama i zaposlenima koji će pretrpeti posledice koronavirusa koji bi, prema njihovom mišljenju, trebalo da se bazira na smanjenju opterećenja na zarade u narednom periodu, usmeravanju sredstava planiranih za infrastrukturne projekte na pomoć ljudima koji će ostati bez posla, nabavku neophodne medicinske opreme i sredstava za zaštitu, uvođenju stroge kontrole cena potencijalno deficitarnih proizvoda, te povećanju plata lekara i medicinskog osoblja.\nPokret slobodnih građana takođe je saopštio da neće učestvovati u javnim okupljanjima, protestima, tribinama i ostalim aktivnostima u okviru kampanje bojkota u Srbiji, sve dok traje opasnost od daljeg širenja koronavirusa u Srbiji.\nOcenjuju da je to jedina odgovorna odluka za političku organizaciju i pozivaju predstavnike vlasti da, kako navode, promene ponašanje i postave se odgovorno u vezi sa koronavirusom, uz ocenu da su se do sada ponašali "skandalozno".


Tanjug 18. januara 2022. 19:37\nNJUJORK – Glavni indeksi NJujorške berze beleže trenutno velike gubitke, na polovini trgovačkog dana po američkom vremenu, nakon što je Goldman Saks objavio izveštaj o kvartalnoj dobiti koji je razočarao investitore i pošto su prinosi na državne obveznice skočili na maksimume iz kovid ere.\nInustrijski indeks Dau DŽons je potonuo za oko 640 poena ili za 1,8 odsto, opšti indeks S&P 500 je pao za 1,95 procenata, a tehnološki Nasdak Kompozit za 2,3 posto, izveštava CNBC.\nInvesticiona banka Goldman Saks saopštila je danas da je u četvrtom kvartalu prošle godine ostvarila profit od 3,9 milijardi dolara, ili 10,81 dolara po akciji. Analitičari su, međutim, predviđali dobit od 4,1 milijardu dolara, ili 11,70 dolara po akciji.\nGoldmanovi operativni troškovi porasli su za 23 posto zbog povećanja plata zaposlenih na Vol Stritu, navodi američki medij.\nNakon objave kvartalnog poslovnog rezultata, akcije ove banke su se stropoštale za više od 8,0 procenata.


Stoltenberg: Sami odlučite o humanitarnom centru - Sputnjik Srbija\n07:31 14.11.2017 Preuzmite kraći link\n„Veoma cenimo naše partnerstvo sa Srbijom i spremni smo da ga unapređujemo kroz blisku saradnju sa srpskim vlastima. Biće mi veoma drago da pozdravim predsednika Vučića sutra u Sedištu NATO-a“, rekao je Stoltenberg u intervjuu „Blicu“.\n„Mislim da su sadašnji odnosi veoma dobri. Obe strane imaju pragmatičan pristup odnosu. Dosta praktično sarađujemo“, rekao je Stoltenberg, navodeći više primera saradnje Alijanse i Srbije.\nSada se naša saradnja, ističe Stoltenberg, širi sa naučnog istraživanja na spremnost na reagovanje u slučaju katastrofa, pa sve do učešća u vojnim vežbama.\n„Zajedničke vežbe doprinose većoj bezbednosti srpskih vojnika angažovanih u međunarodnim mirovnim operacijama, vežbe civila za reagovanje u vanrednim situacijama, poput one koja će uskoro biti održana u Srbiji, od neprocenjive su važnosti kada država mora da se uhvati u koštac s prirodnim katastrofama“, naveo je on.\n„U tom smislu, zahvalan sam što će Srbija sada dati doprinos kroz obučavanje iračkih vojnih medicinskih stručnjaka u Srbiji, u okviru NATO programa za Irak“, rekao je generalni sekretar Alijanse.\nNavodeći da je na Srbiji da odluči o tome kakvu će spoljnu i odbrambenu politiku da vodi, Stoltenberg kaže da NATO apsolutno poštuje neutralnost Srbije i ističe da neutralnost ne isključuje saradnju i da je NATO ima sa određenim brojem neutralnih država, uključujući Švedsku, Finsku i Austriju.\n„Srbija sama treba da reši hoće li dati diplomatski imunitet pripadnicima Ruskog humanitarnog centra u Nišu. To će na kraju biti isključivo odluka Srbije“, naglasio je generalni sekretar NATO-a.\nvojna neutralnost, NATO, Jens Stoltenberg, Aleksandar Vučić, Srbija


Koliko ćemo još da čekamo smenu Bratislava Gašića? – Partija radikalne levice\nIako je Aleksandar Vučić obećao da će ministar odbrane Bratislav Gašić bit smenjen sa te funkcije, za čije obavljanje je nedostojan, to se još nije desilo. Socijaldemokratska unija ne očekuje da se Vučić drži svojih obećanja, ali očekuje da prestane da laže građanke i građane Srbije.\nNovinari i novinarke iz nedelje u nedelju postavljaju pitanja o smeni Gašića premijeru, koji i pitanja i predstavnike i predstavnice medija ignoriše i ismeva. Ovakav odnos Vlade Republike Srbije i njenog premijera prema novinarima i novinarkama nije ništa drugo do nastavak gušenja kritičke reči i slobode govora u Srbiji.\nSocijaldemokratska unija zahteva od premijera da smeni ministra Bratislava Gašića i obaveže se da se on neće vraćati na javnu funkciju ni posle dve godine, jer je svojim ponašanjem i nedostatkom elementarnog vaspitanja sebe za javnu funkciju diskvalifikovao. Seksizam ne sme da ima mesto u javnom govoru u Srbiji i iskoreniće ga samo jasno i nedvosmisleno određivanje prema njemu.\nArhiva aktivnosti Select Month January 2021 November 2020 October 2020 September 2020 August 2020 July 2020 June 2020 May 2020 April 2020 March 2020 February 2020 January 2020 December 2019 November 2019 June 2019 April 2019 January 2019 December 2018 November 2018 October 2018 September 2018 August 2018 July 2018 June 2018 May 2018 February 2018 January 2018 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 January 2017 November 2016 October 2016 September 2016 August 2016 June 2016 May 2016 April 2016 March 2016 February 2016 January 2016 December 2015 November 2015 October 2015\nVoždovac protiv seče drveća\nOdržana sednica Glavnog odbora PRL\nOdržana onlajn tribina “Živeti na Voždovcu”\nOdržana onlajn tribina “Zdravstvo u Srbiji”\nadamovic demokratska DS feminizam ipsum izbori koalicija korupcija ljudska lokalni losa milos ministar ministarstvo nasilje opozicija partija partija radikalne levice partneri politika poridici porodica poslanice poslanici prava prl prl voždovac ravnopravnost rebublicki savez sdu skupstina SNS socijaldemokratska srbija srpska stranka unija vanredni vlada vucic zakon zaštita zena žene


Gornji Milanovac Archives - PPmedia\nGornji Milanovac – Ogromno interesovanje vlada za prvi srpski Sabor violinista u Pranjanima. Nije isključeno da se na trodnevnom saborovanju pojavi i predsednik Srbije Aleksandar Vučić, koji je podržao osnivanje ali iz njegovog kabineta još nije potvrđen dolazak. Inače, Pranjani su najveće selo u ovom delu Srbije po površini, ali i po još jednoj činjenici. […]\nadminpp033 Нема коментара 7 августа, 2019 5:59 pm\nKošarkaši “ Mileševca“ zabeležili su i četvrtu pobedu za redom i tako ostali na liderskoj poziciji Druge RL Zapad. Posle prošlonedeljne pobede u Čačku ove nedelje pobeđena je ekipa iz Gornjeg Milanovca „GM032“ sa 68:40(8:14; 10:18; 12:23; 10:13). Košarkaše” Mileševca” do pobede predvodili su Maksimović sa 18p, Drobnjak Rade 14p, Drobnjak M. 11p, Sokić 9p, […]\nadminpp033 Нема коментара 9 новембра, 2015 8:16 am


Još se ne zna ko su kandidati za direktore javnih preduzeća | Belle Amie\n11:47, 19. 08. 2013 >> 13:22 Društvo, Niš, Vest dana 0\nKomisija za izbor direktora javnih preduzeća u gradu imala je rok da do 16. avgusta resornim Gradskim upravama dostavi spiskove sa imenima tri kandidata za svako direktorsko mesto. Međutim, i zamenik načelnika Uprave za komunalne delatnosti Hranislav Đorđević i načelnik Uprave za planiranje Rodoljub Mihajlović kažu da spisak sa kandidatima za direktore nisu dobili. Činjenicu da je rok za dostavu užeg izbora kandidata probijen, predsednica Komisije za izbor direktora Sanja Milijć, kratko je prokomentarisala rečima da je procedura izbora kandidata u toku.\nKomisija za izbor direktora bi trebalo da za svako preduzeće odabere po 3 najbolja kandidata i te predloge dostavi resornim gradskim upravama. Uprave bi zatim trebalo da obave razgovore sa kandidatima i Skupštini Grada proslede samo po jedan predlog, o kome bi se odbornici izjašnjavali i glasali.\nNa javne konkurse za direktore 14 javnih preduzeća podneto je 158 prijava, od kojih je 67 blagovremenih i potpunih , 82 prijave su blagovremene, ali sa nepotpunom dokumentacijom dok je 9 prijava podneto posle utvrđenog roka.


Danilović: Pešić je najbolje rešenje - Sport - Dnevni list Danas\nPočetna » Sport » Danilović: Pešić je najbolje rešenje\nPredsednik Košarkaškog saveza Srbije potvrdio da će započeti pregovore sa proslavljenim srpskim stručnjakom\nN. M.14.09.2021. 16:28\nNeposredno nakon što se Košarkaški savez Srbije i formalno razišao sa Igorom Kokoškovim, Predrag Danilović, predsednik KSS-a, potvrdio je ranija pisanja da će uskoro započeti pregovore sa Svetislavom Pešićem koji je primarno rešenje za novog selektora „orlova“.\nBilo je faktički jasno, odmah nakon poraza od Italije u finalu kvalifikacionog turnira za plasman na Olimpijske igre u Tokiju, da je Danilović izgubio poverenje u Kokoškova.\nDokaz tome bila je i činjenica da nikakvi razgovori niti analize sa decenijskim NBA trenerom nisu vođeni u Sazonovoj 83 nakon poraza od „azura“.\nNejasno je samo zašto su Danilović i njegovi saradnici čekali maltene tri meseca da javnosti saopšte ono što je bilo toliko očigledno, tek, odmah nakon formalnog rastanka sa Kokoškovim, Danilović je poručio da je Svetislav Pešić, uprkos tome da je u 72. godini života, najbolji kandidata za mesto novog selektora Srbije.\n“ Tokom ove nedelje počećemo pregovore sa Svetislavom Pešićem. Svi znamo koliko je on veliko trenersko ime, tako da nema nimalo sumnje da bi njegovo angažovanje na klupi naše reprezentacije bilo najbolje rešenje. Uložićemo maksimalne napore da postignemo dogovor sa gospodinom Pešićem, koji je našoj košarci u prošlosti već doneo istorijske uspehe i trofeje. Iskreno, nadam se pozitivnom ishodu, a o rezultatima tih pregovora javnost ćemo obavestiti u najskorije vreme“, poručio je Danilović u izjavi za Tanjug.\nSvetislav Pešić je poslednjih godinu dana odmarao nakon što se rastao sa Barselonom u kojoj je proveo dve sezone.\nU prebogatoj trenerskoj karijeri osvojio je faktički sve dostupne trofeje kao selektor SR Jugoslavije i Nemačke, ali i klupski Barselone, Albe, Valensije, Bajerna i u dva mandata, Crvene zvezde. Na svetskoj trenerskoj mapi etablirao još kao selektor omladinske reprezentacije SFRJ koja je u Bormiju postala prvak sveta 1987. godine.\nkssPredrag DanilovićSvetislav PešićBeograd\nJedno reagovanje na “Danilović: Pešić je najbolje rešenje”\n15. septembra 2021. u 09.37\nKako je odlicno obavljao direktorsku funkciju u KK Partizan tako odlicno vodi i Kosarkarski savez Srbije! Necemo mi vidjeti medalju u skorijoj buducnosti!\nMladi vaterpolisti Srbije, na prvenstvu Evrope do 17 godina, pobedili su u finalu vršnjake iz Grčke - 10:6 (2:0, 2:3, 3:1, 3:2) i tako se domogli zlatne medalje. Nalik svojim starijim drugarima, koji su nedavno na prvenstvu sveta do 20 godina osvojili planetu, puleni Miloša Korolije upotpunili su fenomenalno leto za naš vaterpolo, na čijem početku su seniori osvojili zlato na Olimpijadi u Tokiju. Najefikasniji u redovima Srbije bio je Bojan Breščanski sa tri gola.


Ove godine praznici vam mogu proći glamurozno i svetlucavo, a bez dodatnih troškova. Nabavite 200 LED sijalica u hladno beloj boji koje će uneti zimsku čaroliju u vaš dom, i to bez velike potrošnje struje. Ove LED sijalice visokog kvaliteta i velike otpornosti možete koristiti i unutra i spolja, pa i vaše dvorište može zasijati bez opterećenja budžeta. Kupite ih još danas po ceni od neverovatnih 999 dinara samo na sajtu gruppi.rs.\nZa dobro osvetljenje tokom cele godine nabavite LED neonku od 60 W koja je idealna za prostorije u kojima vam je potrebno jako osvetljenje: hodnike, kupatila, kuhinje, garaže, kancelarije ili dvorišta. Ova visokokvalitetna neonka efikasno će pružiti jaku svetlost bez velike potrošnje električne energije. Nabavite je po fenomenalnoj ceni od 599 dinara klikom na gruppi.rs.\nZamenite stare sijalice I uštedite energiju u celom stanu. LED sijalica snage 7 W, sijaće jako kao tradicionalna sijalica, ali neuporedivo duže, i do 15 000 sati! LED sijalice su ekološki pogodnije i kako nema gubitka toplote, na jednoj sijalici uštedećete 80% posto energije. Nabavite ovu LUX LED sijalicu od W za samo 119 dinara na sajtu gruppi.rs.\nZatvarač plastičnih kesa\nPodloga za izvlačenje iz snega i blata\nEvo zbog čega nisu preporučljive obične sijalice\nIzračunali smo da li se stvarno može uštedeti struja sa LED rasvetom


Ministar Ramić u posjeti Doboju: Zajednički projekti u vrijednosti preko milion KM\nFederalni ministar raseljenih osoba i izbjeglica Edin Ramić danas je u Doboju s gradonačelnikom ovog grada Borisom Jerinićem potpisao sporazume o zajedničkom finansiranju projekata podrške povratku.\nVrijednost potpisanih sporazuma iznosi više od 1.140.000 KM.\n- Radi se o infrastrukturnim projektima, sanaciji, rekonstrukciji i asfaltiranju putne komunikacije, mostova, te izgradnji 40 stambenih objekata. Moramo pomoći održivost povratničkih zajednica, a od Grada Doboja očekujemo nastavak dobre saradnje i proaktivno djelovanje na osiguranju radnih mjesta za povratnike - kazao je ministar Ramić, dosavši da su danas potpisani sporazumi rezultat dobre saradnje s Gradskom upravom Doboj.\n- Sufinansiraju skoro sve projekte koji se odnose na podršku povratnicima i nama je to dodatan motiv da pozitivna saradnja ove lokalne zajednice i Ministarstva bude djelotvorna za sve koji su se vratili u Doboj - istakao je ministar Ramić, saopćeno je iz Federalnog ministarstva raseljenih osoba i izbjeglica.


Od moratorijuma na izgrandju malih hidroelektrana neće biti ništa, jer Narodna skupština Republike Srpske nije usvojila zaključke kluba poslanika SNSD-a. Da se preispitaju svi koncesioni ugovori, da se izvrši analiza hidropotencijala Srpske, te da se izmijeni sistem podsticaja za proizvodnju električne energije, nisu podržali poslanici SPS-a i Demosa, dok se klub NDP-a nije ni pojavio na glasanju.\n"Izgleda da smo dirnuli u osinje gnijezdo. Prvi put bez dogovora dio koalicije glasao protiv naših zaključaka. Moratorijum na izgradnju malih hidroelektrana. Neki poslanici imaju drugačije interese od građana kada je u pitanju zaštita naših rijeka. Istrajaćemo na ovim zaključcima", rekao je Igor Žunić, šef Kluba poslanika SNSD-a u NS RS.\n"Jedan od njihovih zaključaka koji je svakako bio prihvatljiv je da se obustavi razmatranje svih novih inicijativa za planiranje malih hidroelektrana dok se ne riješe neka druga pitanja. Ovo je urađeno u Federaciji i mi podržavamo da se prekine sa tim jer mi nemamo nijedan valjan razlog da se nastavi izgradnja malih hiodroelektrana", istakao je Miladin Stanić, šef Kluba poslanika SDS-a u NS RS.\n"Kvorum za rad, za koji i dalje smatramo da treba da bude 42 kao i kvorum za odlučivanje jer će biti neograničeno jer će biti situacija kada skupština i u toku razmatranja treba da donese određene odluke. Pred nama je situacija, vrlo neprijatna, svjedočićete scenama da u Narodnoj skupštini govori jedan narodni poslanik", naglasio je Perica Bundalo, šef Kluba poslanika PDP-a u NS RS.\n"U političkom smislu ja moram da Vas obavijestim da će poslanički klub SNSD-a bez obzira na ove promjene Poslovnika prisustvovati sjednicama Narodne skupštine kao i do sada. Dakle to je stvar odgovornosti svakog poslanika. To što tamo piše da tokom pretresa ne morate biti prisutni, to je prosto do vas i do vaše odgovornosti do koje mjere ozbiljno shvatate svoj posao", rekla je Dušica Šolaja, predsjednik Zakonodavnog odbora u Narodnoj skupštini Republike Srpske.\n"Jadan je onaj Parlament ili ona institucija u kojoj odnose regulišu samo paragrafi ili članovi zakona ili članovi poslovnika. Važan je tu jedna odnos da postoji saradnja između onih koji vode skupštinu i onih koji rade i gosti koji dolaze na Narodnu skupštinu da to svi uvažavaju kao jedan zakonodavni organ, najviši zakonodavni organ u Republici Srpskoj i da se prema tome na taj način i odnose", istakao je Nedeljko Čubrilović, predsjednik Narodne skupštine Republike Srpske.


Jovan Pavlović i saradnici lista „Pančevac” - Pančevo.city\nOvim tekstom redakcija našeg sajta čestita koleginicama i kolegama i svim zaposlenima u „Pančevcu” 149. godišnjicu od izlaska prvog broja gradskog nedeljnika\nPančevac, nedeljni list za prosvetne i materijalne interese, pojavio se u nedelju, 13. aprila po starom kalendaru 1869. godine i bio je prvi list na srpskom jeziku u Pančevu. Istorija novinarstva u našem gradu započela je, međutim, godinu dana ranije, kada je ovdašnji štampar Anton Zibenhar pokrenuo Pantschowaer Wochenblatt (Pančevački nedeljni list) i time ušao u istoriju kao vlasnik, izdavač i štampar prvih novina u Pančevu.\nJovan Pavlović, dvadesetšestogodišnji profesor Trgovačke škole, postao je vlasnik, izdavač i odgovorni urednik novina nezaobilazanih u izučavanju istorije srpske štampe u Austro-Ugarskoj, ali i dragoceno svedočanstvo o događajima toga doba. U to vreme, nakon donošenja Austro-Ugarske nagodbe i kada je postalo izvesno da će Banatska vojna granica biti raspuštena, Pavlovićev Pančevac zastupao je najnaprednije građanske ideje među Srbima sa obe strane Dunava. U isto vreme kritički je pisao ne samo o potezima mađarske Vlade, zbog čega su tekstovi često bili cenzurisani, a Pavlović privođen u žandarmeriju i zatvaran, već i o despotskom režimu tročlanog namesništva u Srbiji, koji je dugo vremena branio rasturanje ovih novina. Pančevac je veliku pažnju posvećivao prosvetnim pitanjima, pojavama koje narušavaju narodnu svest i štete narodnom napretku, kao i kritici rada i stavova crkvenih velikodostojnika. Iako lično nije bio socijalista, Pavlović je otvorio stranice Pančevca, kao demokratskog lista, i za ovakvo viđenje sveta, pa je u nastavcima objavio prvi prevod „Manifesta komunističke partije” i niz tekstova tada vodećeg srpskog socijaliste Svetozara Markovića.\nUredništvo i administracija su se u to vreme nalazile u zgradi Trubača, a zatim u Spirtinoj kući preko puta Uspenskog hrama. Od novembra 1870. godine list je umnožavan u štampariji Jovanovića i Pavlovića, u kući u današnjoj Ulici braće Jovanović broj 24.\nPored Jovana Pavlovića, u grupi uglednih građana koji su 1869. godine pokrenuli Pančevac, list za prosvetne i materijalne interese, bili su najistaknutiji pančevački intelektualci tog vremena. Oko ovih novina su se okupile ne samo najumnije srpske glave koje su živele i radile u našem gradu, već su u njemu sarađivala i najveća novinarska, publicistička i književna imena iz drugih sredina i država.\nJedan od najbližih Pavlovićevih saradnika, koji ga je zamenjivao na uredničkom mestu kad god bi osnivač Pančevca bio pritvoren, bio je dr Ljubomir Nenadović. Rođen je 20. jula 1837. godine u sremskom selu Kraljevci, a gimnaziju je završio u Sremskim Karlovcima. Nakon što je diplomirao medicinu u Pešti 1866. godine, specijalizovao se u Beču i Berlinu za lečenje ženskih bolesti. Dr Nenadović je bio gradski fizikus u našem gradu punih četrdeset godina i za to vreme je objavljivao tekstove o zdravstvu i zdravstvenom prosvećivanju u raznim periodičnim publikacijama. Napisao je 1891. godine knjigu „O zdravstvenim prilikama u Pančevu”, a „Smrt sučiji” 1902. Sledeće godine se preselio u Beograd, gde je do 1911. držao privatnu praksu. U „Prosvetnom glasniku” je 1904. godine objavio rad „Fizički razvitak školske omladine i školska higijena u Srbiji”, a 1906. „Školske higijene i školski lekari-higijeničari”. Njegova brošura „Samarićanstvo, spasonosna međunarodna ustanova” pojavila se 1914. godine. Preminuo je u Beogradu 26. marta 1916.\nJoš jedan lekar je u to doba blisko sarađivao sa redakcijom Pančevca. Konstantin Peičić, rođen 1802. godine u Borovu, pohađao je gimnaziju u Sremskim Karlovcima i Požunu (Bratislavi), a Medicinski fakultet je završio u Budimpešti. Bio je, između ostalog, član Srpskog učenog društva i Književnog odeljenja Matice srpske. Napisao je „Žitije Teodora Pavlovića” 1857. godine, a u rukopisu mu je ostala „Građa za istoriju srpskog pokreta u Ugarskoj 1848/49”. Njegov „Rukovoditelj k povraćanju izgubljenog zdravlja” doživeo je tri izdanja, i decenijama po objavljivanju bio isčitavan u starijim srpskim porodicama. Poslednjih godina života bio je nadzornik Tekelijanuma u Budimpešti, gde je i preminuo 25. maja 1882. godine.\nPored toga što su u Pančevcu pisali o socijalnim i zdravstvenim problemima, dr Ljubomir Nenadović i dr Konstantin Peičić su od januara 1871. do jula 1873. godine uređivali mesečni časopis „Domaći lekar”, prvi popularni medicinski časopis na srpsko-hrvatskom govornom području.\nSvetislav Kasapinović, tadašnji advokatski pripravnik u kancelariji dr Ljubomira Gađanskog, sarađivao je sa Pančevcem od samog osnivanja – u prva četiri broja objavio je seriju tekstova pod nazivom „Školsko pitanje u Pančevu”, a u broju 25 štampan je njegov članak „Naše opštinsko veće i naši učitelji”. Kaspinović nije pisao samo tekstove koji su se odnosili na kulturno-prosvetne teme, već je i, pošto je iste, 1869. godine, izabran za poslanika na srpskom Narodnom i crkvenom saboru u Sremskim Karlovcima, slao objektivne izveštaje sa zasedanja.\nOsim što su umnožavali Pančevac u svojoj štampariji, braća Jovanović su i na druge načine pomagali prvi list na srpskom jeziku u Pančevu. Kamenko Jovanović je pisao tekstove o finansijsko-ekonomskim prilikama i besplatno vodio administraciju za vreme Pavlovićevih tamnovanja. Blizak tadašnjim žurnalistima Pančevca bio je i prota Vasilije Živković, veliki pesnik srpskog romantizma, čije se zasluge za razvoj prosvete i kulturnog života ne mogu nabrojati na jednom mestu.\nKnjiževnik i advokat dr Đena Pavlović je u jedanaest nastavaka, od 25. februara do 4. aprila 1871. godine, u rubrici „Podlistak”, objavio vrlo zapažen serijal „Žena da vas bog sačuva”. Još kao veoma mlad, a rođen je 1851. u Odžacima, učestvovao je u književnom pokretu tadašnje Omladine. Šezdesetih i sedamdesetih godina XIX veka Đena Pavlović je sastavljao patriotske i ljubavne stihove, koji su ostali rasuti po časopisima toga vremena. Napisao je u desetercima humorističnu epistolu „Sitna knjiga od Krajine Marku”, koja je 1901. godine treći put objavljena u Brankovom kolu. Preveo je na mađarski jezik Zmajeve „Đuliće uveoke” i štampao ih uz pomoć mađarskog književnog društva „Kišfaludi” 1885. godine. Pripovetku „Komšije” objavio je u Danici 1868, a roman za narod „Kome se ne prašta” 1872. godine.\nPančevac je od 1869. do 1871. godine publikovao tekstove tada vodećeg srpskog socijaliste Svetozara Markovića. On je te godine (1871) u Beogradu pokrenuo list Radenik, ali je već sledeće, zbog pritiska srbijanske vlasti, bio prinuđen da ga obustavi. Marković je tada prešao u Novi Sad gde je objavio knjigu „Srbija na istoku”. Preminuo je 26. februara 1875. u Trstu, u 29. godini.\nNakon pet godina neprekidnog izlaženja, Pančevac je, kako se tada govorilo, konfiskovan sredinom jula 1873. godine i obustavljen na tri meseca. Sledeće godine izlazi sa prekidima i uz ogromne teškoće, pa se konačno gasi novembra 1874. godine.\nAnton Zibenhar Đena Pavlović Jovan Pavlović Kamenko Jovanović Konstantin Peičić Ljubomir Nenadović Pančevac Svetislav Kasapinović Svetozar Marković


Vojska uvela vanredno stanje na Tajlandu\nVojnici raspoređeni na na glavnoj raskrsnici u Bangkoku\nVojnici su raspoređeni širom Bangkoka, a najviše ih ima na glavnim mestima za političke skupove, ključnim gradskim raskrsnicama i u TV stanicama.\nTajlandska armija je danas uvela vanredno stanje u zemlji, ali insistira da ta akcija nije puč već da ima za cilj rešavanje političkog zastoja putem dijaloga. Medjutim, nije jasno kako će vojska, koja je od 1932. izvršila ili pokušala da izvrši 18 vojnih udara, biti u stanju da reši zastoj.\nVojnici su od ranog jutra rasporedjeni širom Bangkoka, ali su manje primetni i fokusirani su na glavna mesta za političke skupove, kao i na TV stanice i ključne gradske raskrsnice.\nDomaće TV stanice objavile su niz vojnih saopštenja kojima se demonstrantima zabranjuje da marširaju van odredjenih lokacija, dok se TV i radio stanicama vezanim za odredjene političke stranke zabranjuje da emituju program.\nRukovodstvo armije insistira da ne podržava ni jednu stranu u političkoj konfrontaciji. Medjutim, lider provladine grupe „Crvene košulje“ Džatuporn Profman kaže da prati situaciju kako bi doneo odgovarajuću odluku.\n„Ako general Prajut Čan-Oča učini više od uvodjenja vanrednog stanja, u smislu vojnog udara, ili namerava da ne poštuje ustav, crvene košulje nemaju izbora do da se bore do kraja jer smo mi demokratska grupa.“\nŠestomesečni protesti su usporili tajlandsku ekonomiju, ali nisu imali efekta na odluku o tome ko bi trebalo da predvodi vladu. Vojne snage su često u prošlosti nametale svoju volju, ali politički analitičar Titinan Pongsudirak kaže da nije jasno šta će sada preduzeti vojni vrh.\n„Uvodjenje vanrednog stanja je jedna stvar, ali preuzimanje vlasti je nešto drugo. Vojska mora da stvori utisak izbalansiranog pristupa - ne sme da dozvoli percepciju da favorizuje jednu ili drugu stranu jer će u tom slučaju doći do protesta gubitničke strane. Za sada ne znamo, ali ako vojska bude igrala ulogu nekoga ko sprovodi zakon i red ili čak posrednika, to bi moglo da bude rešenje krize koja traje već šest meseci.“\nUprkos današnjem prisustvu trupa na ulicama stanovnici Bankoka su normalno obavljali svoje svakodnevne poslove. Ukoliko dve suprostavljene političke frakcije ne budu izmenile svoje ponašanje, uvodjenje vanrednog stanja možda neće rešiti dugotrajnu političku krizu.